Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση προγράμματος δράσης για τη φορολογία στην Ευρωπαϊκή Ένωση για την περίοδο 2014-2020 (Fiscalis 2020) και την κατάργηση της απόφασης αριθ. 1482/2007/ΕΚ /* COM/2012/0465 final - 2011/0341/b (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Στις 29 Ιουνίου 2011, η Επιτροπή ενέκρινε πρόταση για το επόμενο πολυετές δημοσιονομικό πλαίσιο για την περίοδο 2014-2020[1]: έναν προϋπολογισμό για την υλοποίηση της Στρατηγικής Ευρώπη 2020, προτείνοντας μεταξύ άλλων ένα νέο πρόγραμμα Fiscalis 2020. Το εν λόγω πρόγραμμα θα συμβάλει στη Στρατηγική Ευρώπη 2020 για έξυπνη, διατηρήσιμη και χωρίς αποκλεισμούς ανάπτυξη[2], ενισχύοντας τη λειτουργία των φορολογικών συστημάτων των κρατών μελών και της ενιαίας αγοράς της Ένωσης και της τελωνειακής της ένωσης. Διευκολύνοντας την καινοτομία στις εθνικές φορολογικές διοικήσεις προς ηλεκτρονικές φορολογικές διοικήσεις, το νέο πρόγραμμα συμβάλλει επίσης στην εγκαθίδρυση μιας ψηφιακής ενιαίας αγοράς («ψηφιακό θεματολόγιο για την Ευρώπη»). Η εύρυθμη λειτουργία των συστημάτων φορολογίας στην εσωτερική αγορά εξαρτάται από την αποτελεσματική και αποδοτική επεξεργασία των διασυνοριακών συναλλαγών από τις εθνικές φορολογικές αρχές, την πρόληψη και την καταπολέμηση της φοροδιαφυγής και την προστασία των φορολογικών εσόδων. Κάτι τέτοιο απαιτεί την ανταλλαγή μεγάλων ποσοτήτων πληροφοριών μεταξύ φορολογικών αρχών, αλλά και πιο αποδοτικό έργο των φορολογικών αρχών, και μείωση ταυτόχρονα του διοικητικού και τον οικονομικού φόρτου, καθώς και του φόρτου από άποψη χρόνου για τους φορολογουμένους που αναπτύσσουν διασυνοριακές δραστηριότητες. Αυτό μπορεί να επιτευχθεί μόνον βάσει συνεργασίας μεταξύ των φορολογικών διοικήσεων των κρατών μελών και τρίτων μερών. Δεδομένης της αυξανόμενης παγκοσμιοποίησης, μια αποδοτική μάχη κατά της απάτης πρέπει επίσης να έχει διεθνή διάσταση. Επομένως, το πρόγραμμα θα στηρίξει επίσης την ανταλλαγή πληροφοριών μεταξύ των κρατών μελών στον τομέα των συμφωνιών που συνάπτονται μεταξύ των εμπλεκομένων κρατών μελών. Το προτεινόμενο πρόγραμμα θα στηρίξει τη συνεργασία κυρίως μεταξύ των φορολογικών αρχών και, κατά περίπτωση, άλλων ενδιαφερομένων. Είναι το διάδοχο πρόγραμμα του προγράμματος Fiscalis 2013, που λήγει στις 31 Δεκεμβρίου 2013. Το προτεινόμενο πρόγραμμα Fiscalis 2020 θα στηρίξει τη συνεργασία των φορολογικών αρχών στην Ένωση, με επικέντρωση, αφενός, στην ανθρώπινη δικτύωση και στην ανάπτυξη ικανοτήτων των ανθρώπινων πόρων και, αφετέρου, στην ανάπτυξη ικανοτήτων ΤΠ. Η πρώτη επικέντρωση προβλέπει την ανταλλαγή ορθών πρακτικών και επιχειρησιακών γνώσεων μεταξύ των κρατών μελών και άλλων χωρών που συμμετέχουν στο πρόγραμμα. Η δεύτερη επικέντρωση παρέχει τη δυνατότητα στο πρόγραμμα να χρηματοδοτεί κατάλληλες υποδομές και συστήματα ΤΠ, τα οποία θα επιτρέψουν στις φορολογικές διοικήσεις της Ένωσης να εξελιχθούν σε πλήρως ηλεκτρονικές διοικήσεις. Η προστιθέμενη αξία του προγράμματος πηγάζει κυρίως από τη βελτίωση της ικανότητας των κρατών μελών να καταπολεμούν την απάτη, να συγκεντρώνουν έσοδα, με ταυτόχρονη περικοπή του κόστους ανάπτυξης των εργαλείων για τους σκοπούς αυτούς. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ 2.1. Διαβουλεύσεις και εμπειρογνωμοσύνη Στο πλαίσιο της ενδιάμεσης αξιολόγησης του προγράμματος Fiscalis 2013[3], ένας ανάδοχος ανέλυσε την αποτελεσματικότητα, την αποδοτικότητα, τη συνάφεια και την προστιθέμενη αξία του προγράμματος. Χρησιμοποιήθηκαν δεδομένα παρακολούθησης διαθέσιμα από τις διάφορες δραστηριότητες. Ένας άλλος ανάδοχος διενήργησε μελέτη του ενδεχόμενου πλαισίου του μελλοντικού προγράμματος Fiscalis[4]: συμπεριλαμβανομένης συνολικής ανάλυσης των μελλοντικών προκλήσεων και των διαρθρωτικών προβλημάτων των φορολογικών συστημάτων στην εσωτερική αγορά. Τα πορίσματα της μελέτης σχετικά με το μελλοντικό πρόγραμμα συζητήθηκαν με τους εκπροσώπους των συμμετεχουσών χωρών σε σύνοδο εργασίας που διοργανώθηκε τον Ιούνιο του 2011. Για την προετοιμασία της εν λόγω συνόδου εργασίας, οργανώθηκε μια συζήτηση στρογγυλής τραπέζης, την άνοιξη του 2011, στη συνεδρίαση της επιτροπής του αντίστοιχου προγράμματος[5], στην οποία ζητήθηκε από τις συμμετέχουσες χώρες να προσδιορίσουν τα κύρια ισχυρά σημεία του προγράμματος, καθώς και τρόπους βελτίωσης της αποδοτικότητας του προγράμματος. Δεδομένης της σπουδαιότητας των δραστηριοτήτων που σχετίζονται με την ανταλλαγή πληροφοριών, εκπονήθηκε χωριστή μελέτη σχετικά με τη μελλοντική στρατηγική υλοποίησης για την ανταλλαγή πληροφοριών. Η εν λόγω μελέτη παρουσιάστηκε σε εργαστήριο για τους υπεύθυνους πληροφοριών (Προϊσταμένους Τμημάτων Πληροφορικής) των φορολογικών διοικήσεων, τον Ιούνιο του 2011. Εκπονήθηκε εκτίμηση επιπτώσεων, η οποία ανέλυσε τη συνέχιση του προγράμματος Fiscalis και εγκρίθηκε από την επιτροπή εκτίμησης επιπτώσεων στις 22 Σεπτεμβρίου 2011. Κατά την κατάρτιση της πρότασης του μελλοντικού προγράμματος λήφθηκαν υπόψη συστάσεις όσον αφορά τον σχεδιασμό και τις περαιτέρω βελτιώσεις του προγράμματος. Οι στόχοι του προγράμματος επικεντρώνονταν περισσότερο στη μείωση του διοικητικού φόρτου για τις φορολογικές διοικήσεις και τους φορολογουμένους, στη βελτίωση της συνεργασίας με τρίτες χώρες και τρίτα μέρη, καθώς και στην ενίσχυση της καταπολέμησης της φορολογικής απάτης. Επιπλέον, η πρόταση του προγράμματος περιλαμβάνει νέα εργαλεία για την αντιμετώπιση νέων προκλήσεων, ιδίως νέες κοινές δράσεις, τη βελτίωση της διαθεσιμότητας των αποτελεσμάτων των δραστηριοτήτων του προγράμματος, αξιοποιώντας τις μεθόδους επιγραμμικής συνεργασίας, και τον καθορισμό ενός πλαισίου για την καλύτερη παρακολούθηση των αποτελεσμάτων του προγράμματος. 2.2. Εκτίμηση επιπτώσεων Λαμβάνοντας υπόψη το συνολικό πλαίσιο πολιτικής και τα προβλήματα που θα κληθεί να αντιμετωπίσει ο τομέας της φορολογίας κατά την επόμενη δεκαετία, αναλύθηκαν και συγκρίθηκαν διάφορες επιλογές πολιτικής στην εκτίμηση του αντικτύπου του σημερινού προγράμματος. (1) Σενάριο αναφοράς: συνέχιση του προγράμματος με τους υφιστάμενους στόχους και τον υφιστάμενο σχεδιασμό τους. (2) Μη συνέχιση του προγράμματος: το πρόγραμμα διακόπτεται και δεν παρέχεται πλέον χρηματοδότηση από την ΕΕ για εργαλεία ΤΠ, κοινές δράσεις ή δραστηριότητες κατάρτισης που υποστηρίζουν τη συνεργασία στον τομέα της φορολογίας. (3) Αναβάθμιση του σεναρίου αναφοράς: Η παρούσα επιλογή περιλαμβάνει το σενάριο αναφοράς προσαρμόζοντας τους στόχους στις μελλοντικές προκλήσεις. Δίνει πρόσθετη έμφαση στην καταπολέμηση της απάτης, της φοροαποφυγής και της φοροδιαφυγής με στόχο την αποδοτικότερη φορολογική διοίκηση, αντιμετωπίζοντας τον υψηλό διοικητικό φόρτο για τους φορολογουμένους και τις φορολογικές διοικήσεις και εξετάζοντας τη συνεργασία με τρίτες χώρες και τρίτους. (4) Αναβάθμιση και μέριμνα για νέες πολιτικές: Εκτός από την αντιμετώπιση των προβλημάτων που περιγράφονται στο πλαίσιο της επιλογής «αναβάθμιση του σεναρίου αναφοράς», η παρούσα επιλογή πολιτικής θα προσφέρει τα μέσα για την επέκταση της συνεργασίας σε νέους τομείς, οι οποίοι ενδέχεται να προκύψουν από την εξέλιξη της πολιτικής και, ιδίως, θα παράσχει στο πρόγραμμα τα μέσα ώστε να διευκολυνθεί η συνεκτική εφαρμογή και η υλοποίηση αυτής της νέας νομοθεσίας και να υλοποιηθούν η σχετική ανταλλαγή πληροφοριών και η διοικητική συνεργασία. Η εκτίμηση επιπτώσεων ανέδειξε την επιλογή 3 «Αναβάθμιση του σεναρίου αναφοράς» ως την προτιμότερη επιλογή. Συνάδει με την πρόταση για έναν νέο προϋπολογισμό για την Ευρώπη 2020 και φαίνεται ότι θα γίνει αποδεκτή από τα κράτη μέλη. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ 3.1. Νομική βάση Το προτεινόμενο πρόγραμμα Fiscalis 2020 παρέχει μηχανισμούς, μέσα, καθώς και όλη την απαραίτητη χρηματοδότηση προκειμένου να βελτιωθεί η συνεργασία μεταξύ των φορολογικών διοικήσεων. Τα προτεινόμενα μέσα αποτελούνται μεταξύ άλλων από κοινές δράσεις, όπως σεμινάρια, συνόδους εργασίας, κατάρτιση, πολυμερείς ελέγχους, δημιουργία ομάδων εμπειρογνωμόνων κλπ. στα οποία κάθε κράτος μέλος και οι υπάλληλοί του θα μπορούν να συμμετέχουν εθελοντικά. Ο συνολικός σκοπός αυτών των κοινών δράσεων είναι η βελτίωση της διοικητικής συνεργασίας και των διοικητικών ικανοτήτων των κρατών μελών στον τομέα της φορολογίας, βάσει του άρθρου 197 της ΣΛΕΕ. Ένα σημαντικό μέρος του προγράμματος Fiscalis 2020 αφορά στη στήριξη της ανταλλαγής πληροφοριών μεταξύ των κρατών μελών στο πλαίσιο της διοικητικής συνεργασίας στον τομέα της φορολογίας στην Ευρωπαϊκή Ένωση. Η νομοθεσία της Ένωσης σχετικά με τη διοικητική συνεργασία προβλέπει τη χρήση των ευρωπαϊκών συστημάτων πληροφόρησης εκ μέρους των κρατών μελών. Το παρόν πρόγραμμα αναφέρει ειδικότερα ότι η Επιτροπή μαζί με τις συμμετέχουσες χώρες θα διασφαλίζει ότι αυτά τα συστήματα αναπτύσσονται, λειτουργούν και συντηρούνται όπως αρμόζει. Σε αυτό το πλαίσιο, προβλέπει την ανάπτυξη ικανοτήτων ΠΔ από την Ένωση, μέσω της ανάπτυξης, συντήρησης, λειτουργίας και του ποιοτικού ελέγχου των ευρωπαϊκών μερών των ανωτέρω συστημάτων. Αυτά τα μέρη θα χρησιμοποιηθούν από τα κράτη μέλη στη θέση ενός συνόλου από ποικίλα μέσα. Επίσης γίνεται πρόβλεψη για το συντονισμό της δημιουργίας και λειτουργίας των συστημάτων της Ένωσης και αυτών που δεν ανήκουν στην Ένωση, με σκοπό να διασφαλιστεί η λειτουργικότητα, η διασύνδεση και η συνεχής βελτίωση. Αυτές οι δυνατότητες δημιουργίας ικανοτήτων ΠΔ δηλώνουν ότι το πρόγραμμα στηρίζεται επίσης στο άρθρο 114 της ΣΛΕΕ. Δεδομένης της αυξανόμενης παγκοσμιοποίησης της οικονομίας, η διοικητική συνεργασία με ανεπτυγμένες τρίτες χώρες είναι ουσιώδης προκειμένου να καταπολεμηθεί αποδοτικά η φορολογική απάτη. Για να απλοποιηθεί και διευκολυνθεί η τεχνική συνεργασία μεταξύ αυτών των κρατών και των κρατών μελών και για να βελτιωθεί η ασφάλεια της τρέχουσας ανταλλαγής πληροφοριών ευαίσθητου χαρακτήρα στο πλαίσιο διμερών φορολογικών συμφωνιών, η Ένωση πρέπει να συνάψει συμφωνίες με ανεπτυγμένες τρίτες χώρες ώστε να επιτραπεί η χρήση των μερών των ευρωπαϊκών συστημάτων πληροφοριών που ανήκουν στην Ένωση από τις χώρες αυτές. Επομένως το άρθρο 212 της ΣΛΕΕ χρησιμοποιείται ως συμπληρωματική τρίτη νομική βάση. 3.2. Επικουρικότητα και αναλογικότητα Η λήψη μέτρων σε επίπεδο Ένωσης αντί της λήψης μέτρων σε εθνικό επίπεδο είναι αναγκαία για τους ακόλουθους λόγους: · Δεν αρκεί η θέσπιση φορολογικής νομοθεσίας σε ευρωπαϊκό επίπεδο, θεωρώντας δεδομένο ότι η εφαρμογή της θα εξελιχθεί ομαλά και ότι, σε αντίθετη περίπτωση, θα επαρκεί η διαδικασία επί παραβάσει. Προκειμένου να εφαρμοσθεί αποδοτικά η φορολογική νομοθεσία της ΕΕ και των κρατών μελών, απαιτούνται συνεργασία και συντονισμός σε ευρωπαϊκό επίπεδο. · Οι προκλήσεις που προσδιορίσθηκαν δεν μπορούν να αντιμετωπισθούν εάν κάθε κράτος μέλος δεν βλέπει πέρα από τα σύνορα της διοικητικής του επικράτειας και δεν συνεργάζεται εντατικά με τα υπόλοιπα 26 κράτη μέλη. Χωρίς εντατική συνεργασία και συντονισμό μεταξύ των κρατών μελών, θα αυξηθεί ο αθέμιτος φορολογικός ανταγωνισμός και η αναζήτηση ευνοϊκότερης φορολογικής δικαιοδοσίας, ενώ οι παραβάτες της νομοθεσίας θα εκμεταλλευθούν την έλλειψη συνεργασίας μεταξύ των εθνικών αρχών. Το πρόγραμμα Fiscalis 2020, όπως εφαρμόζεται από την Επιτροπή, προσφέρει στα κράτη μέλη ένα ενιαίο πλαίσιο ανάπτυξης αυτών των δραστηριοτήτων συνεργασίας, πρακτική που είναι πιο αποδοτική οικονομικά σε σχέση με το να διαμόρφωνε κάθε κράτος μέλος το δικό του πλαίσιο σε διμερή ή πολυμερή βάση. · Το πρόγραμμα Fiscalis 2020 στηρίζει επίσης ένα εξαιρετικά ασφαλές ειδικό δίκτυο επικοινωνίας που επιτρέπει την ανταλλαγή πληροφοριών στο πλαίσιο της διοικητικής συνεργασίας τόσο για την άμεση όσο και για την έμμεση φορολογία. Αυτό διασυνδέει τις εθνικές φορολογικές διοικήσεις σε περίπου 5 000[6] σημεία σύνδεσης. Το κοινό αυτό δίκτυο ΤΠ διασφαλίζει ότι κάθε εθνική διοίκηση χρειάζεται να συνδεθεί μόνον μία φορά με την κοινή αυτή υποδομή για να μπορέσει να ανταλλάξει κάθε είδους πληροφορίες. Εν απουσία μιας τέτοιας υποδομής, κάθε κράτος μέλος θα πρέπει να συνδεθεί 26 φορές στα εθνικά συστήματα καθενός από τα υπόλοιπα κράτη μέλη. Σύμφωνα με το άρθρο 17 της ΣΕΕ, η Επιτροπή, προκειμένου να εφαρμοσθεί το πρόγραμμα, ασκεί συντονιστικά, εκτελεστικά και διαχειριστικά καθήκοντα σύμφωνα με τους όρους που προβλέπουν οι Συνθήκες. Το πρόγραμμα Fiscalis 2020 συνάδει επομένως με τις αρχές της επικουρικότητας και της αναλογικότητας (όπως προβλέπεται στο άρθρο 5 της Συνθήκης για την Ευρωπαϊκή Ένωση (ΣΕΕ)). 3.3. Νομική πράξη Σύμφωνα με τα συμπεράσματα της σχετικής εκτίμησης επιπτώσεων, θεωρείται ενδεδειγμένη η παρέμβαση της ΕΕ μέσω ενός προγράμματος χρηματοδότησης. Λαμβάνοντας υπόψη τα θετικά σχόλια της ενδιάμεσης αξιολόγησης του προγράμματος Fiscalis 2013, η Επιτροπή προτείνει ένα διάδοχο πρόγραμμα Fiscalis 2020. Σε συμφωνία με τη νομοθετική πολιτική που υιοθέτησε η Επιτροπή στο πλαίσιο του πολυετούς δημοσιονομικού πλαισίου, το διάδοχο χρηματοδοτικό πρόγραμμα προτείνεται ως κανονισμός. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Το χρονοδιάγραμμα της επανεξέτασης των προγραμμάτων με χρηματοδότηση από την ΕΕ συνδέεται με την πρόταση για ένα νέο πολυετές δημοσιονομικό πλαίσιο, όπως τροποποιήθηκε στις 6 Ιουλίου 2012[7]. Σύμφωνα με την παρούσα πρόταση, ο παρών κανονισμός σχετικά με το πρόγραμμα Fiscalis 2020 περιέχει ένα δημοσιονομικό πλαίσιο 234.370.000 ευρώ (σε τρέχουσες τιμές) για την περίοδο 2014-2020. Το πρόγραμμα Fiscalis 2020 θα εφαρμοσθεί μέσω άμεσης κεντρικής διαχείρισης και βάσει προτεραιοτήτων. Καταρτίζονται προγράμματα εργασίας – μαζί με τους ενδιαφερομένους – τα οποία καθορίζουν τις προτεραιότητες για μια συγκεκριμένη περίοδο. 5. ΠΡΟΑΙΡΕΤΙΚΑ ΣΤΟΙΧΕΙΑ 5.1. Σχόλια σε συγκεκριμένες νομικές διατάξεις 5.1.1. Κεφάλαιο I: Γενικές διατάξεις Το πεδίο εφαρμογής του προγράμματος εναρμονίσθηκε με την πρόσφατη φορολογική νομοθεσία της Ένωσης, γεγονός που σημαίνει ότι δεν θα καλύπτει μόνον τον ΦΠΑ, τους ειδικούς φόρους κατανάλωσης και τους φόρους επί του εισοδήματος και των κεφαλαίων, αλλά και άλλους φόρους που αποτελούν αντικείμενο της φορολογικής νομοθεσίας της Ένωσης. Στο πρόγραμμα Fiscalis 2020 θα μπορούν να συμμετέχουν τα κράτη μέλη, οι υποψήφιες χώρες και οι δυνάμει υποψήφιες χώρες. Σύμφωνα με τη συνολική πολιτική της Ένωσης στον συγκεκριμένο τομέα, οι χώρες της Ευρωπαϊκής Πολιτικής Γειτονίας θα έχουν επίσης τη δυνατότητα να συμμετάσχουν στο πρόγραμμα υπό ορισμένες προϋποθέσεις. Τέλος, «εξωτερικοί εμπειρογνώμονες» ενδέχεται επίσης να συμμετάσχουν σε συγκεκριμένες δράσεις (π.χ. εκπρόσωποι άλλων αρχών, εμπορικών, εθνικών και διεθνών οργανισμών και ενδεχομένως άλλοι εμπειρογνώμονες), εάν αυτό απαιτείται για την υλοποίηση των στόχων του προγράμματος. α) Οι στόχοι του προγράμματος Fiscalis 2020 αντιστοιχούν στις προσδιορισθείσες προκλήσεις και στα αναμενόμενα προβλήματα για τη φορολογική πολιτική και τις φορολογικές αρχές κατά την επόμενη δεκαετία. Συνολικότερος στόχος του προγράμματος είναι να ενισχύσει την εσωτερική αγορά, μέσω αποτελεσματικών και αποδοτικών φορολογικών συστημάτων. Για να υπάρξει κατάλληλη απόκριση στις μελλοντικές προκλήσεις στον τελωνειακό και στον φορολογικό τομέα στην Ένωση, καθορίσθηκε για το πρόγραμμα ο ακόλουθος ειδικός στόχος: βελτίωση της λειτουργίας των φορολογικών συστημάτων, ιδίως μέσω της συνεργασίας μεταξύ των συμμετεχουσών χωρών, των φορολογικών αρχών τους, των υπαλλήλων τους και των εξωτερικών εμπειρογνωμόνων. Το πρόγραμμα θα έχει τις ακόλουθες προτεραιότητες: στήριξη της προετοιμασίας, της συντονισμένης εφαρμογής και της αποτελεσματικής υλοποίησης της φορολογικής νομοθεσίας της Ένωσης. β) καταπολέμηση της φορολογικής απάτης, φοροδιαφυγής και αποφυγής φορολόγησης, ιδίως μέσω της βελτίωσης της αποδοτικής και αποτελεσματικής διοικητικής συνεργασίας και της ανταλλαγής πληροφοριών γ) συμβολή στη μείωση του διοικητικού φόρτου των φορολογικών διοικήσεων και του κόστους συμμόρφωσης των φορολογουμένων δ) δράση με σκοπό την αποδοτική φορολογική διοίκηση, ιδίως σε σχέση με τη φορολογική συμμόρφωση και τις διοικητικές ικανότητες των φορολογικών διοικήσεων ε) βελτίωση της συνεκτικής εφαρμογής και υλοποίησης της φορολογικής πολιτικής της Ένωσης. στ) βελτίωση της συνεργασίας με διεθνείς οργανισμούς, άλλες κρατικές αρχές, τρίτες χώρες, οικονομικούς παράγοντες και των οργανώσεών τους, με σκοπό την καταπολέμηση της φορολογικής απάτης, της φοροδιαφυγής και της αποφυγής φορολόγησης, ιδίως μέσω της βελτίωσης της αποδοτικής και αποτελεσματικής διοικητικής συνεργασίας ως προς την ανταλλαγή πληροφοριών, της ενίσχυσης της φορολογικής συμμόρφωσης και της βελτίωσης της φορολογικής διοίκησης. Η σύσταση της ΕΥΕΔ υπό την εποπτεία της Ύπατης Εκπροσώπου Αντιπροέδρου (ΥΕ/ΑΕ) θα διευκολύνει τον στόχο της επίτευξης περισσότερου ειρμού και συντονισμού στις δοσοληψίες της ΕΕ με χώρες εταίρους της ΕΕ οι οποίες απαιτούν διεθνή συνεργασία. 5.1.2. Κεφάλαιο II: Επιλέξιμες δράσεις Οι τύποι δράσεων που θεωρούνται επιλέξιμες για χρηματοδότηση από το πρόγραμμα είναι παρόμοιοι με εκείνους που προβλέπονται στα τρέχοντα προγράμματα, και συγκεκριμένα: · Κοινές δράσεις με στόχο την ανταλλαγή γνώσεων και ορθών πρακτικών μεταξύ των φορολογικών υπαλλήλων των συμμετεχουσών χωρών, · Ευρωπαϊκά συστήματα πληροφοριών (EIS)[8] για τη διευκόλυνση της ανταλλαγής πληροφοριών και της πρόσβασης σε κοινά δεδομένα, · Δραστηριότητες κατάρτισης με στόχο την ανάπτυξη των ικανοτήτων των φορολογικών υπαλλήλων σε ολόκληρη την Ευρώπη. Ορισμένες κατηγορίες δράσεων τροποποιήθηκαν. · Το πρόγραμμα Fiscalis 2020 θα περιλαμβάνει μερικά νέα εργαλεία κοινών δράσεων: · Οι ομάδες εμπειρογνωμόνων είναι δομημένες μορφές συνεργασίας, οι οποίες συγκεντρώνουν εμπειρογνωμοσύνη ή/και ασχολούνται με συγκεκριμένες επιχειρησιακές δραστηριότητες. Μπορούν να συσταθούν με μη μόνιμο ή μόνιμο χαρακτήρα και μπορούν να τύχουν στήριξης, π.χ. με επιγραμμικές υπηρεσίες συνεργασίας, διοικητική βοήθεια και διευκολύνσεις υποδομών και εξοπλισμού, για την υποβοήθηση της υλοποίησης και της επιτυχίας μιας δράσης. · Οι δράσεις για την ανάπτυξη των ικανοτήτων της δημόσιας διοίκησης θα στηρίζουν φορολογικές αρχές οι οποίες αντιμετωπίζουν ιδιαίτερες δυσκολίες, όπως έλλειψη γνώσεων, εμπειρογνωμοσύνης, οργανωτικές ή άλλες ανεπάρκειες, οι οποίες μπορούν να ξεπερασθούν μέσω εξατομικευμένων δράσεων στήριξης που υλοποιούνται από άλλες χώρες ή υπαλλήλους της Επιτροπής. · Όσον αφορά τα ευρωπαϊκά συστήματα πληροφοριών, το νέο πρόγραμμα ορίζει τα «στοιχεία της Ένωσης» ως τα περιουσιακά στοιχεία και τις υπηρεσίες ΤΠ που αφορούν μερικά ή όλα τα κράτη μέλη και ανήκουν στην Επιτροπή ή αγοράζονται από την Επιτροπή. Τα εν λόγω στοιχεία της Ένωσης περιγράφονται στο σημείο 2 του παραρτήματος της προτεινόμενης νομοθετικής πράξης. Τα «εθνικά στοιχεία» είναι όλα τα στοιχεία τα οποία δεν είναι «στοιχεία της Ένωσης». Αναπτύσσονται, εγκαθίστανται και τίθενται σε λειτουργία από τα κράτη μέλη και, επομένως, χρηματοδοτούνται και υπάγονται στην ευθύνη των κρατών μελών. Ο επανακαθορισμός των στοιχείων της Ένωσης πρέπει να γίνεται αντιληπτός υπό το πρίσμα της μεταβαλλόμενης πρακτικής στην ανάπτυξη συστημάτων ΤΠ. Επί του παρόντος, κάθε κράτος μέλος είναι υπεύθυνο για την υλοποίηση των εθνικών συστημάτων του σύμφωνα με κοινές προδιαγραφές, με αποτέλεσμα 27 αναπτύξεις για κάθε σύστημα, 27 διεπαφές για τις επιχειρήσεις, 27 χρονοδιαγράμματα ανάπτυξης, 27 σύνολα δυσκολιών που σχετίζονται με έργα ή επιχειρησιακών δυσκολιών κλπ. Υπό το πρίσμα, ειδικότερα, της οικονομικής και χρηματοπιστωτικής κρίσης, η Επιτροπή θεωρεί ότι η ανάπτυξη συστημάτων ΤΠ θα πρέπει να γίνει με πιο αποδοτικό τρόπο. Στόχος της εξέλιξης αυτής είναι να βελτιωθεί η συνεκτικότητα των δεδομένων και η εφαρμογή των κανόνων, με τη σταδιακή μετατόπιση προς την από κοινού ανάπτυξη ΤΠ (γνώσεις, δεδομένα, στοιχεία ΤΠ). Αυτό θα βελτιώσει τις μεθόδους εργασίας, για παράδειγμα, μέσω μοντελοποίησης επιχειρηματικών διαδικασιών, καλύτερων προδιαγραφών ποιότητας, και θα επιφέρει επίσης μεγαλύτερη τυποποίηση, για παράδειγμα, όσον αφορά την εναρμόνιση των διεπαφών για τις επιχειρήσεις. Η νέα προσέγγιση όσον αφορά τα στοιχεία της Ένωσης θα περιορίσει τον κίνδυνο αποκλινόντων σχεδίων ανάπτυξης και εφαρμογής. Παρέχει επίσης πρόσθετα μέσα για τον έλεγχο της οριστικοποίησης του σχεδίου, καθώς τα κοινά σχέδια δεν επιτρέπουν στο πιο αργό μέλος στην αλυσίδα ανάπτυξης να καθορίσει τη θέση σε λειτουργία ολόκληρου του έργου. Τα EIS μπορούν επίσης να χρησιμοποιηθούν για τη στήριξη της ανταλλαγής πληροφοριών μεταξύ μη ευρωπαϊκών χωρών και κρατών μελών στο πλαίσιο διμερών συμφωνιών. 5.1.3. Κεφάλαιο IV: Εφαρμογή Προκειμένου να διασφαλισθούν ενιαίες προϋποθέσεις για την εφαρμογή του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή. Έτσι, θα εγκριθεί ένα ετήσιο πρόγραμμα εργασίας, σύμφωνα με τη διαδικασία εξέτασης που προβλέπεται στο άρθρο 5 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[9]. 5.2. Απλούστευση 5.2.1. Με ποιον τρόπο συμβάλλει η πρόταση στην απλούστευση; ζ) Συνεκτικότητα με τον δημοσιονομικό κανονισμό Η πρόταση προγράμματος είναι απολύτως συνεκτική με τον δημοσιονομικό κανονισμό και τις εκτελεστικές διατάξεις του. Οι επιχορηγήσεις και η σύναψη συμβάσεων είναι τα δύο κύρια χρηματοδοτικά μέσα που χρησιμοποιούνται για την εφαρμογή του προγράμματος. Το πρόγραμμα ενσωματώνει τα μέτρα απλούστευσης που προτείνονται στην πρόταση της Επιτροπής για την αναθεώρηση του δημοσιονομικού κανονισμού, και ειδικότερα τη χρήση εφάπαξ ποσών, κατ’ αποκοπή τιμών και μοναδιαίου κόστους. Λόγω της σημασίας της επεξεργασίας των εξόδων διαμονής και ταξιδίου που καταβάλλονται στο πλαίσιο του προγράμματος, το πρόγραμμα θα καθιερώσει μέτρα απλούστευσης, τα οποία προβλέπονται από τον νέο δημοσιονομικό κανονισμό για τον συγκεκριμένο τομέα. η) Συνεκτικότητα μεταξύ των προγραμμάτων Τελωνεία και Fiscalis 2013 Η διαχείριση των προηγούμενων προγραμμάτων Τελωνεία και Fiscalis είχε εναρμονισθεί πλήρως βάσει ίδιων κανόνων ανάθεσης συμβάσεων και μοντέλων επιχορηγήσεων, κοινών οδηγών διαχείρισης και συστημάτων ΤΠ. Το μοντέλο διαχείρισης περιλαμβάνει σαφείς και απλές διαδικασίες για την οργάνωση των δραστηριοτήτων του προγράμματος. Η ομάδα διαχείρισης προγράμματος της Επιτροπής επικουρείται από ομάδες διαχείρισης προγράμματος στις διάφορες τελωνειακές και φορολογικές διοικήσεις, οι οποίες ενεργούν ως διαμεσολαβητές και πρώτο σημείο επαφής για τους τελωνειακούς, και αντίστοιχα τους φορολογικούς, υπαλλήλους στα κράτη μέλη. Το μοντέλο διαχείρισης επιτρέπει την ανάπτυξη δραστηριοτήτων σε μερικές εβδομάδες το πολύ, ανταποκρινόμενο ταχέως σε νεοεμφανιζόμενες ανάγκες, διαφυλάσσοντας ταυτόχρονα τη συνεκτικότητα μεταξύ των διαφόρων δραστηριοτήτων. Τα κράτη μέλη δήλωσαν ικανοποιημένα με το μοντέλο διαχείρισης του προγράμματος στην ενδιάμεση αξιολόγηση[10]. Λαμβάνοντας υπόψη αυτή τη στενή εναρμόνιση μεταξύ των δύο προγραμμάτων και για την περαιτέρω απλούστευση της πρότασης για ένα πολυετές δημοσιονομικό πλαίσιο 2014-2020[11], η Επιτροπή αρχικά πρότεινε μόνο το πρόγραμμα FISCUS ως διάδοχο των προγραμμάτων Τελωνεία και Fiscalis 2013[12]. Δεδομένης της ομοφωνίας των κρατών μελών υπέρ της διάσπασης του προγράμματος, η Επιτροπή, ενώ παρέμενε αντίθετη σε αυτή τη διάσπαση, κατέθεσε μια τροποποιημένη πρόταση με δύο νομοθετικά κείμενα αντίστοιχα για κάθε ένα από τα προγράμματα Τελωνεία και Fiscalis 2020. Παρά την εισαγωγή των δύο αυτών χωριστών νομοθετικών κειμένων, η εναρμόνιση μεταξύ των δύο προγραμμάτων θα αποτελεί προτεραιότητα για την Επιτροπή, και όπου απαιτείται, θα επιδιώκεται περαιτέρω εναρμόνιση κατά την εφαρμογή των προγραμμάτων Τελωνεία και Fiscalis 2020. θ) Εξέτασε το πρόγραμμα το ενδεχόμενο εξωπορισμού; Το ενδεχόμενο εφαρμογής του μελλοντικού προγράμματος μέσω εκτελεστικού οργανισμού εξετάσθηκε. Ένας οργανισμός θα μπορούσε να εξουσιοδοτηθεί να εκτελεί καθήκοντα, όπως η επιλογή των δραστηριοτήτων στο πλαίσιο του προγράμματος, η διοικητική προετοιμασία και η συνέχεια των δραστηριοτήτων, η παρακολούθηση των δραστηριοτήτων, οι επιχορηγήσεις και η προμήθεια συστημάτων ΤΠ. Ωστόσο, ένας τέτοιος εκτελεστικός οργανισμός θα προσέθετε ένα επιπλέον επίπεδο στη δομή διακυβέρνησης, αυξάνοντας το κόστος του συντονισμού και των ελέγχων, περιπλέκοντας και επιβραδύνοντας τη διαδικασία λήψης αποφάσεων, προσθέτοντας νέες διοικητικές διαδικασίες. Επίσης, θα είχε αρνητικό αντίκτυπο στο επίπεδο τεχνογνωσίας εντός της Επιτροπής και θα αύξανε τον κίνδυνο κατακερματισμού του περιεχομένου έναντι των διοικητικών πτυχών. Η επιλογή αυτή δεν θα απέφερε τα προσδοκώμενα επιχειρηματικά πλεονεκτήματα και, ως εκ τούτου, απορρίφθηκε. Στο πλαίσιο ενός εναλλακτικού σεναρίου, εξετάσθηκε επίσης το ενδεχόμενο μεταβίβασης όλων των σχετικών δραστηριοτήτων ΤΠ στις εθνικές διοικήσεις, με εξαίρεση το Κοινό Δίκτυο Επικοινωνιών/Κοινή Διεπαφή Συστημάτων (CCN/CSI) και τις σχετικές υπηρεσίες του. Στο σενάριο αυτό, υπάρχει μεγάλος κίνδυνος να χρειασθεί σταδιακά η εγκαθίδρυση περισσότερων δομών κεντρικής διακυβέρνησης. Ο επακόλουθος αντίκτυπος θα ήταν παρόμοιος με τις συνέπειες της διακοπής του προγράμματος, πράγμα που θα έθετε σε κίνδυνο την αποδοτικότητα και την αποτελεσματικότητα των φορολογικών διοικήσεων, θα μείωνε την ικανότητα πρόληψης και εντοπισμού της απάτης. Λαμβάνοντας υπόψη τις αρνητικές συνέπειες στα αποτελέσματα και στις επιδόσεις, το σενάριο αυτό απορρίφθηκε επίσης. ι) Χρησιμοποιεί το πρόγραμμα κοινά εργαλεία ΤΠ ώστε να μειωθεί ο διοικητικός φόρτος για τους δικαιούχους και τους αναδόχους; Τα προγράμματα Τελωνεία 2013 και Fiscalis 2013 εφαρμόζουν ήδη εργαλεία για τη διευκόλυνση της διαχείρισης των δραστηριοτήτων του προγράμματος και των σχετικών δαπανών μέσω ενός κοινού εργαλείου για την έκθεση δραστηριοτήτων (Activity Reporting Tool – ART2). Αυτό θα συνεχισθεί. 5.2.2. Μέτρηση των επιδόσεων της πρότασης Οι επιδόσεις του προγράμματος θα μετρηθούν χρησιμοποιώντας ένα συνεκτικό σύνολο δεκτών επιδόσεων, αντικτύπου, αποτελεσμάτων και εκροών, οι οποίοι θα συνδέονται με τους γενικούς και ειδικούς στόχους και προτεραιότητες του προγράμματος, αξιοποιώντας τη σύνδεση με το σχέδιο διαχείρισης της Επιτροπής. Ο λεπτομερής κατάλογος των δεικτών αντικτύπου, αποτελεσμάτων και εκροών είναι διαθέσιμος στις εκτιμήσεις επιπτώσεων. Η Επιτροπή εντόπισε στόχους για ορισμένα επιδιωκόμενα αποτελέσματα του προγράμματος, ενώ άλλα θα συμπληρωθούν μέσω των δράσεων στο πλαίσιο του προγράμματος Fiscalis 2013. Οι στόχοι όλων των επιδιωκόμενων αποτελεσμάτων θα προσδιορισθούν από την Επιτροπή πριν από την έναρξη του προγράμματος Fiscalis 2020 και θα υποβληθούν στην επιτροπή προγράμματος. 5.2.3. Είναι η πρόταση προγράμματος συνεπής με τη συνολική πολιτική της Επιτροπής; Το πρόγραμμα θα συμβάλει στην επίτευξη των στόχων της Στρατηγικής Ευρώπη 2020, ενισχύοντας την ενιαία αγορά, βελτιώνοντας την παραγωγικότητα του δημόσιου τομέα, στηρίζοντας την τεχνική πρόοδο και την καινοτομία στις διοικήσεις και προωθώντας την απασχόληση. Θα στηρίξει εμβληματικές πρωτοβουλίες σχετικές με το ψηφιακό θεματολόγιο για την Ευρώπη[13], την εμβληματική πρωτοβουλία για την Ένωση Καινοτομίας[14], την εμβληματική πρωτοβουλία σχετικά με την Ατζέντα για νέες δεξιότητες και θέσεις εργασίας[15] και την εμβληματική πρωτοβουλία σχετικά με μια βιομηχανική πολιτική για την εποχή της παγκοσμιοποίησης[16]. Το πρόγραμμα θα στηρίξει επίσης την Πράξη για την Ενιαία αγορά[17]. Όσον αφορά την προστασία των οικονομικών συμφερόντων της Ένωσης και των κρατών μελών, το πρόγραμμα θα στηρίξει τις συνεργατικές προσπάθειες για την καταπολέμηση της φορολογικής απάτης. 2011/0341/b (COD) Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση προγράμματος δράσης για τη φορολογία στην Ευρωπαϊκή Ένωση για την περίοδο 2014-2020 (Fiscalis 2020) και την κατάργηση της απόφασης αριθ. 1482/2007/ΕΚ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 114, 197 και 212, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής [18], Αποφασίζοντας με τη συνήθη νομοθετική διαδικασία, Εκτιμώντας τα ακόλουθα: (1) Το πολυετές πρόγραμμα δράσης για τη φορολογία το οποίο εφαρμόσθηκε πριν από το 2014 συνέβαλε σημαντικά στη διευκόλυνση και στη βελτίωση της συνεργασίας μεταξύ φορολογικών αρχών στην Ένωση. Η προστιθέμενη αξία με αυτό το πρόγραμμα έχει αναγνωρισθεί από τις φορολογικές διοικήσεις των συμμετεχουσών χωρών[19]. Οι προσδιορισθείσες προκλήσεις για την επόμενη δεκαετία δεν μπορούν να αντιμετωπισθούν εάν κάθε κράτος μέλος δεν βλέπει πέρα από τα σύνορα της διοικητικής του επικράτειας και δεν συνεργάζεται εντατικά με τα υπόλοιπα 26 κράτη μέλη. Το πρόγραμμα Fiscalis 2020, όπως εφαρμόζεται από την Επιτροπή, προσφέρει στα κράτη μέλη ένα πλαίσιο για την ανάπτυξη αυτών των δραστηριοτήτων συνεργασίας, το οποίο είναι πιο αποδοτικό από το να διαμόρφωνε κάθε κράτος μέλος το δικό του πλαίσιο συνεργασίας σε διμερή ή πολυμερή βάση. Επομένως, ενδείκνυται να διασφαλισθεί η συνέχιση του εν λόγω προγράμματος, με τη θέσπιση ενός νέου προγράμματος στον ίδιο τομέα. (2) Οι δραστηριότητες του προγράμματος, δηλαδή τα ευρωπαϊκά συστήματα πληροφοριών, οι κοινές δράσεις για φορολογικούς υπαλλήλους και οι κοινές πρωτοβουλίες κατάρτισης, αναμένεται να συμβάλουν στην υλοποίηση της Στρατηγικής Ευρώπη 2020 για έξυπνη, διατηρήσιμη και χωρίς αποκλεισμούς ανάπτυξη[20]. Παρέχοντας ένα πλαίσιο για δραστηριότητες οι οποίες αποσκοπούν σε πιο αποδοτικές φορολογικές αρχές, ενισχύουν την ανταγωνιστικότητα των επιχειρήσεων, προωθούν την απασχόληση και συμβάλλουν στην προστασία των δημοσιονομικών και οικονομικών συμφερόντων της Ένωσης, το πρόγραμμα θα ενισχύσει ενεργά τη λειτουργία των φορολογικών συστημάτων στην εσωτερική αγορά. (3) Το πεδίο του Fiscalis 2020 θα πρέπει να εναρμονισθεί με τις σημερινές ανάγκες, ώστε να επιτρέπει υποστηρικτικές δραστηριότητες σε σχέση με τους φόρους που είναι εναρμονισμένοι σε επίπεδο Ένωσης και της νομοθεσίας της Ένωσης σε σχέση με τη φορολογία. Επομένως, το πρόγραμμα θα πρέπει να καλύπτει τους φόρους που είναι εναρμονισμένοι σε επίπεδο Ένωσης, αλλά και κάθε άλλο φόρο ο οποίος εμπίπτει στο πεδίο εφαρμογής της φορολογικής νομοθεσίας της Ένωσης, κατά την έννοια της οδηγίας 2010/24/ΕΕ του Συμβουλίου, της 16ης Μαρτίου 2010, περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα[21]. (4) Προκειμένου να στηριχθεί η διαδικασία προσχώρησης και σύνδεσης τρίτων χωρών, στο πρόγραμμα θα πρέπει να μπορούν να συμμετέχουν οι προσχωρούσες χώρες και οι υποψήφιες χώρες, καθώς και οι δυνάμει υποψήφιες χώρες και οι χώρες εταίροι της Ευρωπαϊκής Πολιτικής Γειτονίας[22], εφόσον πληρούνται ορισμένες προϋποθέσεις. Λαμβάνοντας υπόψη την αυξανόμενη διασυνδεσιμότητα της παγκόσμιας οικονομίας, το πρόγραμμα εξακολουθεί να προβλέπει τη δυνατότητα συμμετοχής εξωτερικών εμπειρογνωμόνων, κυρίως εκπροσώπων κρατικών αρχών, οικονομικών παραγόντων και των οργανώσεών τους και εκπροσώπων διεθνών οργανισμών, σε ορισμένες δραστηριότητες. (5) Οι στόχοι του προγράμματος λαμβάνουν υπόψη τα προσδιορισθέντα προβλήματα και τις προκλήσεις στον τομέα της φορολογίας για την επόμενη δεκαετία. Το πρόγραμμα θα πρέπει να συνεχίσει να διαδραματίζει ρόλο σε ζωτικής σημασίας τομείς, όπως η συνεκτική εφαρμογή του δικαίου της ΕΕ, η διοικητική συνεργασία, η προστασία των δημοσιονομικών και οικονομικών συμφερόντων της Ένωσης, η βελτίωση των διοικητικών ικανοτήτων των φορολογικών αρχών. Λαμβάνοντας υπόψη την προβληματική δυναμική των νέων προκλήσεων που επισημάνθηκαν, θα πρέπει να δοθεί πρόσθετη βαρύτητα στην καταπολέμηση της φορολογικής απάτης, στη μείωση του διοικητικού φόρτου και στη διευκόλυνση της συνεργασίας με τρίτες χώρες και μέρη. (6) Τα εργαλεία του προγράμματος τα οποία εφαρμόσθηκαν πριν από το 2014 αποδείχθηκαν κατάλληλα και, ως εκ τούτου, διατηρήθηκαν. Λόγω της αναγκαιότητας περισσότερο διαρθρωμένης επιχειρησιακής συνεργασίας, προστέθηκαν επιπλέον εργαλεία, ήτοι ομάδες εμπειρογνωμόνων, οι οποίες απαρτίζονται από εμπειρογνώμονες της Ένωσης και των κρατών μελών, για την από κοινού εκτέλεση καθηκόντων σε συγκεκριμένους τομείς, και δράσεις ανάπτυξης ικανοτήτων δημόσιας διοίκησης προκειμένου να παρασχεθεί εξειδικευμένη βοήθεια στις χώρες που συμμετέχουν και χρειάζονται την ανάπτυξη ικανοτήτων δημόσιας διοίκησης. (7) Τα ευρωπαϊκά συστήματα πληροφοριών διαδραματίζουν ζωτικής σημασίας ρόλο στην ενίσχυση των φορολογικών συστημάτων στην Ένωση και θα πρέπει, επομένως, να εξακολουθήσουν να χρηματοδοτούνται στο πλαίσιο του προγράμματος. Επιπλέον, θα πρέπει να καταστεί εφικτή η συμπερίληψη στο πρόγραμμα νέων συστημάτων πληροφοριών σχετικών με τη φορολογία, τα οποία καθιερώνονται βάσει της νομοθεσίας της Ένωσης. Τα ευρωπαϊκά συστήματα πληροφοριών θα πρέπει, όπου αρμόζει, να βασίζονται σε μοντέλα επιμερισμένης ανάπτυξης και σε αρχιτεκτονική ΤΠ. (8) Δεδομένης της αυξανόμενης παγκοσμιοποίησης, μια αποδοτική μάχη κατά της απάτης πρέπει να έχει διεθνή διάσταση. Είναι επομένως χρήσιμο να επιτραπεί στην Ένωση να συνάψει συμφωνίες με ανεπτυγμένες τρίτες χώρες σχετικά με την τεχνική συνεργασία ώστε να επιτραπεί η χρήση των μερών των ευρωπαϊκών συστημάτων πληροφοριών που ανήκουν στην Ένωση από τις χώρες αυτές, με σκοπό τη στήριξη της ασφαλούς ανταλλαγής πληροφοριών μεταξύ αυτών και των κρατών μελών στο πλαίσιο διμερών συμφωνιών. (9) Η ανάπτυξη των ικανοτήτων των ανθρώπινων πόρων με τη μορφή κοινής κατάρτισης θα πρέπει να πραγματοποιηθεί επίσης μέσω του προγράμματος. Οι φορολογικοί υπάλληλοι θα πρέπει να αναβαθμίσουν και να επικαιροποιήσουν τις γνώσεις και τις δεξιότητες που απαιτούνται για την εξυπηρέτηση των αναγκών της Ένωσης. Το πρόγραμμα θα πρέπει να ενισχύσει τις ικανότητες των ανθρώπινων πόρων, μέσω βελτιωμένης στήριξης για την κατάρτιση η οποία απευθύνεται σε φορολογικούς υπαλλήλους, καθώς και οικονομικούς παράγοντες. Για τον σκοπό αυτό, η τρέχουσα προσέγγιση της Ένωσης για την κατάρτιση, η οποία βασίσθηκε κυρίως σε κεντρική ανάπτυξη της ηλεκτρονικής μάθησης, θα πρέπει να εξελιχθεί σε ένα πολύπλευρο πρόγραμμα στήριξης της κατάρτισης για την Ένωση. (10) Το πρόγραμμα θα πρέπει να καλύψει περίοδο επτά ετών, προκειμένου να εναρμονισθεί η διάρκειά του με εκείνη του πολυετούς δημοσιονομικού πλαισίου που προβλέπεται στον κανονισμό (ΕΕ) αριθ. xxx του Συμβουλίου, της xxx, για τον καθορισμό του πολυετούς δημοσιονομικού πλαισίου για την περίοδο 2014-2020[23]. (11) Για ολόκληρη τη διάρκεια του προγράμματος, θα πρέπει να προβλεφθεί ένα δημοσιονομικό κονδύλιο το οποίο αποτελεί την προνομιακή αναφορά, κατά την έννοια του σημείου [17] της διοργανικής συμφωνίας της XX/YY/201Z μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα και τη χρηστή δημοσιονομική διαχείριση, για την αρμόδια για τον προϋπολογισμό αρχή κατά την ετήσια διαδικασία του προϋπολογισμού. (12) Σύμφωνα με τη δέσμευση της Επιτροπής για τη συνεκτικότητα και την απλούστευση των προγραμμάτων χρηματοδότησης, η οποία περιγράφεται στην ανακοίνωση του 2010 για την επανεξέταση του προϋπολογισμού της ΕΕ[24], οι πόροι θα πρέπει να χρησιμοποιούνται από κοινού με άλλα χρηματοδοτικά μέσα της Ένωσης, εάν οι προβλεπόμενες δραστηριότητες του προγράμματος αποσκοπούν στην επίτευξη στόχων οι οποίοι είναι κοινοί σε διάφορα χρηματοδοτικά μέσα, εξαιρουμένης ωστόσο της διπλής χρηματοδότησης. (13) Τα αναγκαία μέτρα για τη δημοσιονομική εφαρμογή του παρόντος κανονισμού θεσπίζονται σύμφωνα με τον κανονισμό (ΕΚ, Ευρατόμ) αριθ. xxx/20xx του Συμβουλίου, της xxx, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, και με τον κανονισμό (ΕΚ, Ευρατόμ) αριθ. xxx/20xx της Επιτροπής, της xxx, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. xxx/20xx του Συμβουλίου, της xxx (θα προστεθούν παραπομπές στον νέο δημοσιονομικό κανονισμό και στην εκτελεστική πράξη). (14) Τα οικονομικά συμφέροντα της Ένωσης θα πρέπει να προστατεύονται μέσω κατάλληλων μέτρων καθ’ όλη τη διάρκεια του κύκλου των δαπανών, συμπεριλαμβανομένης της πρόληψης, του εντοπισμού και της διερεύνησης των παρατυπιών, της ανάκτησης απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων, και, εφόσον χρειάζεται, της επιβολής κυρώσεων. (15) Προκειμένου να διασφαλισθούν ενιαίες προϋποθέσεις για την εκτέλεση του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή σχετικά με την εγκαθίδρυση ετησίων προγραμμάτων εργασίας. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[25]. (16) Οι στόχοι της προβλεπόμενης δράσης, και συγκεκριμένα η θέσπιση ενός πολυετούς προγράμματος για τη βελτίωση της λειτουργίας των συστημάτων φορολόγησης στην εσωτερική αγορά δεν μπορούν να επιτευχθούν επαρκώς από τα κράτη μέλη. Αφού αυτά δεν μπορούν να υλοποιήσουν αποδοτικά τη συνεργασία και το συντονισμό που απαιτούνται για την υλοποίηση αυτών των στόχων, η Ένωση μπορεί να λάβει μέτρα σύμφωνα με την αρχή της επικουρικότητας που διατυπώνεται στο άρθρο 5 της ΣΕΕ και να εγκαθιδρύσει ένα πολυετές πρόγραμμα. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη αυτών των στόχων. (17) Για την εφαρμογή του προγράμματος, η Επιτροπή θα πρέπει να επικουρείται από την επιτροπή του προγράμματος Fiscalis 2020. (18) Η οδηγία 95/46 του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 σχετικά με την προστασία των ιδιωτών σε σχέση με την επεξεργασία προσωπικών δεδομένων και με την ελεύθερη μετακίνηση τέτοιων δεδομένων, διέπει την επεξεργασία προσωπικών δεδομένων από τα κράτη μέλη στο πλαίσιο αυτού του κανονισμού και υπό την εποπτεία των αρμοδίων αρχών των κρατών μελών, ιδίως των ανεξάρτητων δημοσίων αρχών που προσδιορίζονται από τα κράτη μέλη. Ο κανονισμός αριθ. 45/2001 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των ιδιωτών σε σχέση με την επεξεργασία προσωπικών δεδομένων από τους θεσμούς και τα όργανα της ΕΕ και σε σχέση με την ελεύθερη μετακίνηση τέτοιων δεδομένων, διέπει την επεξεργασία προσωπικών δεδομένων από την Επιτροπή εντός του πλαισίου αυτού του κανονισμού και υπό την εποπτεία του ευρωπαϊκού επόπτη προστασίας δεδομένων. Κάθε ανταλλαγή ή μετάδοση πληροφοριών από τις αρμόδιες αρχές πρέπει να πραγματοποιείται σύμφωνα με τους κανόνες για τη μετάδοση προσωπικών δεδομένων που αναφέρονται στην οδηγία 95/46/ΕΚ και κάθε ανταλλαγή ή μετάδοση πληροφοριών από την Επιτροπή πρέπει να πραγματοποιείται σύμφωνα με τους κανόνες για τη διαβίβαση προσωπικών δεδομένων που αναφέρονται στον κανονισμό αριθ. (EΚ) αριθ. 45/2001. (19) Ο παρών κανονισμός θα πρέπει να αντικαταστήσει την απόφαση αριθ. 1482/2007/ΕΚ του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2007, σχετικά με τη θέσπιση κοινοτικού προγράμματος για τη βελτίωση της λειτουργίας των συστημάτων φορολογίας στην εσωτερική αγορά (Fiscalis 2013) και την κατάργηση της απόφασης αριθ. 225/2002/ΕΚ[26]. Επομένως, η εν λόγω απόφαση θα πρέπει να καταργηθεί, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Κεφάλαιο I Γενικές διατάξεις Άρθρο 1 Αντικείμενο 1. Θεσπίζεται πολυετές πρόγραμμα δράσης «Fiscalis 2020» (στο εξής το «πρόγραμμα») για τη βελτίωση της λειτουργίας των φορολογικών συστημάτων στην εσωτερική αγορά. 2. Το πρόγραμμα καλύπτει την περίοδο από την 1η Ιανουαρίου 2014 έως τις 31 Δεκεμβρίου 2020. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: (1) «φορολογικές αρχές»: οι αρχές οι οποίες είναι υπεύθυνες για την εφαρμογή κανόνων σχετικά με ή τη φορολογία· (2) «εξωτερικοί εμπειρογνώμονες»: α) εκπρόσωποι κρατικών αρχών, μεταξύ άλλων και από χώρες που δεν συμμετέχουν στο πρόγραμμα σύμφωνα με τα άρθρα 3 (2) 1 και 3 (2) 2, β) οικονομικοί παράγοντες και οι οργανώσεις τους, γ) εκπρόσωποι διεθνών και άλλων σχετικών οργανισμών. (3) «φορολογία»: οι ακόλουθοι φόροι: α) ο φόρος προστιθέμενης αξίας που προβλέπεται στην οδηγία 2006/112/ΕΚ[27], β) οι ειδικοί φόροι κατανάλωσης στα οινοπνευματώδη που προβλέπονται στην οδηγία 92/83/ΕΟΚ[28], γ) οι ειδικοί φόροι κατανάλωσης στα προϊόντα καπνού που προβλέπονται στην οδηγία 2011/64/ΕΕ[29], δ) οι φόροι σε ενεργειακά προϊόντα και στην ηλεκτρική ενέργεια που προβλέπονται στην οδηγία 2003/96/ΕΚ[30], ε) άλλοι φόροι που εμπίπτουν στο πεδίο εφαρμογής του άρθρου 2 παράγραφος 1 στοιχείο α) της οδηγίας 2010/24/ΕΕ[31]. Άρθρο 3 Συμμετοχή στο πρόγραμμα 1. Συμμετέχουσες χώρες είναι τα κράτη μέλη και οι χώρες που αναφέρονται στην παράγραφο 2, υπό τον όρο ότι πληρούνται οι προϋποθέσεις που αναφέρονται στην εν λόγω παράγραφο. 2. Στο πρόγραμμα μπορούν να συμμετέχουν: (1) προσχωρούσες χώρες, υποψήφιες χώρες και δυνάμει υποψήφιες χώρες για τις οποίες έχει χαραχθεί προενταξιακή στρατηγική, σύμφωνα με τις γενικές αρχές και τους γενικούς όρους και προϋποθέσεις για τη συμμετοχή των εν λόγω χωρών σε προγράμματα της Ένωσης, όπως ορίζονται στη σχετική συμφωνία-πλαίσιο, στις αποφάσεις του Συμβουλίου Σύνδεσης ή σε παρόμοιες συμφωνίες· (2) χώρες εταίροι της Ευρωπαϊκής Πολιτικής Γειτονίας, υπό τον όρο ότι οι εν λόγω χώρες έχουν φθάσει σε ικανοποιητικό επίπεδο προσέγγισης των σχετικών νομοθετικών διατάξεων και των διοικητικών μεθόδων με εκείνες της Ένωσης. Οι οικείες χώρες εταίροι συμμετέχουν στο πρόγραμμα σύμφωνα με τις διατάξεις που θα καθοριστούν με τις εν λόγω χώρες μετά τη θέσπιση συμφωνιών-πλαισίων σχετικά με τη συμμετοχή τους σε προγράμματα της Ένωσης. Άρθρο 4 Συμμετοχή στις δραστηριότητες του προγράμματος Εξωτερικοί εμπειρογνώμονες μπορούν να κληθούν να λάβουν μέρος σε επιλεγμένες δραστηριότητες που οργανώνονται στο πλαίσιο του προγράμματος, οσάκις αυτό είναι σκόπιμο για την επίτευξη των στόχων που αναφέρονται στο άρθρο 5. Οι εν λόγω εμπειρογνώμονες επιλέγονται από την Επιτροπή βάσει των δεξιοτήτων, της εμπειρίας και των γνώσεών τους σε σχέση με τις συγκεκριμένες δραστηριότητες. Άρθρο 5 Γενικός στόχος και ειδικός στόχος 1. Γενικός στόχος του προγράμματος είναι η ενίσχυση της εσωτερικής αγοράς μέσω αποτελεσματικών και αποδοτικών φορολογικών συστημάτων. 2. Ειδικός στόχος του προγράμματος είναι η βελτίωση της λειτουργίας των φορολογικών συστημάτων ιδίως μέσω συνεργασίας μεταξύ συμμετεχουσών χωρών, των φορολογικών αρχών τους, των υπαλλήλων τους και εξωτερικών εμπειρογνωμόνων. 3. Η επίτευξη αυτών των στόχων μετράται επί τη βάσει των ακόλουθων δεικτών: (1) της διαθεσιμότητας του κοινού δικτύου επικοινωνίας για τα ευρωπαϊκά συστήματα πληροφοριών (2) τα σχόλια των συμμετεχόντων στις δραστηριότητες του προγράμματος και των χρηστών των προγραμμάτων. Άρθρο 6 Προτεραιότητες Οι προτεραιότητες του προγράμματος είναι οι ακόλουθες: α) στήριξη της κατάρτισης, της συνεκτικής εφαρμογής και της αποτελεσματικής υλοποίησης του φορολογικού δικαίου της Ένωσης, β) καταπολέμηση της φορολογικής απάτης, της φοροδιαφυγής και της αποφυγής φορολόγησης, ιδίως μέσω της αποδοτικής και αποτελεσματικής διοικητικής συνεργασίας και ανταλλαγής πληροφοριών, γ) συμβολή στη μείωση του διοικητικού φόρτου για τις φορολογικές διοικήσεις και τους κόστους συμμόρφωσης για τους φορολογούμενους, δ) δράση με στόχο αποδοτική φορολογική διοίκηση ιδίως σε σχέση με τη φορολογική συμμόρφωση και τις διοικητικές ικανότητες των φορολογικών διοικήσεων, ε) βελτίωση της συνεκτικής εφαρμογής της φορολογικής πολιτικής της Ένωσης, στ) βελτίωση της συνεργασίας με διεθνείς οργανισμούς, άλλες κρατικές αρχές, τρίτες χώρες, οικονομικούς παράγοντες και τις οργανώσεις τους, με σκοπό την καταπολέμηση της φορολογικής απάτης, φοροδιαφυγής και αποφυγής φορολόγησης, ιδίως μέσω της βελτίωσης της αποδοτικής και αποτελεσματικής διοικητικής συνεργασίας και ανταλλαγής πληροφοριών, της αυξανόμενης φορολογικής συμμόρφωσης και της βελτίωσης της φορολογικής διοίκησης. Κεφάλαιο II Επιλέξιμες δράσεις Άρθρο 7 Επιλέξιμες δράσεις Το πρόγραμμα παρέχει, υπό τις προϋποθέσεις που ορίζονται στο ετήσιο πρόγραμμα εργασίας που αναφέρεται στο άρθρο 14, χρηματοδοτική στήριξη στους ακόλουθους τύπους δράσεων: α) Κοινές δράσεις: (1) σεμινάρια και εργαστήρια· (2) ομάδες έργου, απαρτιζόμενες γενικώς από περιορισμένο αριθμό χωρών, οι οποίες λειτουργούν για περιορισμένο χρονικό διάστημα για την επιδίωξη ενός προκαθορισμένου στόχου με σαφώς καθορισμένο αποτέλεσμα· (3) πολυμερείς έλεγχοι, κοινοί λογιστικοί έλεγχοι και άλλες δραστηριότητες που ορίζονται στη νομοθεσία της Ένωσης για τη διοικητική συνεργασία που οργανώνεται από δύο ή περισσότερα συμμετέχοντα κράτη, στα οποία περιλαμβάνεται τουλάχιστον ένα κράτος μέλος, προκειμένου να διεξαχθεί συντονισμένος έλεγχος της φορολογικής ευθύνης ενός ή περισσότερων φορολογούμενων φυσικών προσώπων· (4) επισκέψεις εργασίας, οι οποίες οργανώνονται από τις συμμετέχουσες χώρες ή τρίτη χώρα, με σκοπό να παράσχουν τη δυνατότητα στους υπαλλήλους να αποκτήσουν ή να αυξήσουν την εμπειρογνωμοσύνη ή τις γνώσεις τους σε φορολογικά θέματα· για τις επισκέψεις εργασίας οι οποίες οργανώνονται σε τρίτες χώρες μόνον τα έξοδα ταξιδίου και διαμονής (στέγαση και ημερήσια αποζημίωση) είναι επιλέξιμα στο πλαίσιο του προγράμματος· (5) ομάδες εμπειρογνωμόνων, οι οποίες αποτελούν δομημένες μορφές συνεργασίας, με μη μόνιμο ή μόνιμο χαρακτήρα, που συγκεντρώνουν εμπειρογνωμοσύνη για την άσκηση καθηκόντων σε συγκεκριμένους τομείς ή την εκτέλεση επιχειρησιακών δραστηριοτήτων, ενδεχομένως με τη στήριξη επιγραμμικών υπηρεσιών συνεργασίας, διοικητικής βοήθειας και διευκολύνσεων υποδομών και εξοπλισμού· (6) ανάπτυξη των ικανοτήτων της δημόσιας διοίκησης και υποστηρικτικές δράσεις· (7) Μελέτες· (8) έργα επικοινωνίας· (9) κάθε άλλη δραστηριότητα στήριξης του γενικού και των ειδικών στόχων που περιγράφονται στο άρθρο 5. β) Ανάπτυξη ικανοτήτων ΤΠ, ανάπτυξη, συντήρηση, λειτουργία και έλεγχος ποιότητας των στοιχείων της Ένωσης, των ευρωπαϊκών συστημάτων πληροφοριών, τα οποία προβλέπονται στο σημείο 1 του παραρτήματος, και των νέων ευρωπαϊκών συστημάτων πληροφοριών, τα οποία καθιερώνονται βάσει της νομοθεσίας της Ένωσης· γ) Ανάπτυξη ικανοτήτων ανθρώπινων πόρων: κοινές δράσεις κατάρτισης για τη στήριξη των αναγκαίων επαγγελματικών δεξιοτήτων και γνώσεων, οι οποίες σχετίζονται με τη φορολογία. Άρθρο 8 Ειδικές διατάξεις υλοποίησης για τις κοινές δράσεις 1. Οι συμμετέχουσες χώρες μεριμνούν ώστε να ορισθούν για συμμετοχή στις κοινές δράσεις υπάλληλοι οι οποίοι διαθέτουν το κατάλληλο προφίλ και τα κατάλληλα προσόντα. 2. Οι συμμετέχουσες χώρες λαμβάνουν τα αναγκαία μέτρα για την εφαρμογή των κοινών δράσεων, ιδίως παρέχοντας ενημέρωση σχετικά με τις εν λόγω δράσεις και διασφαλίζοντας τη βέλτιστη χρήση των παραγόμενων αποτελεσμάτων. Άρθρο 9 Ειδικές διατάξεις υλοποίησης για τα ευρωπαϊκά συστήματα πληροφοριών 1. Η Επιτροπή και οι συμμετέχουσες χώρες διασφαλίζουν την ανάπτυξη, τη λειτουργία και την κατάλληλη συντήρηση των ευρωπαϊκών συστημάτων πληροφοριών, τα οποία αναφέρονται στο σημείο 1 του παραρτήματος. 2. Η Επιτροπή συντονίζει, σε συνεργασία με τις συμμετέχουσες χώρες, τις πτυχές της εγκατάστασης και της λειτουργίας των στοιχείων της Ένωσης και των εθνικών στοιχείων των συστημάτων και των υποδομών που αναφέρονται στα σημεία 1 και 2 του παραρτήματος, οι οποίες είναι αναγκαίες για να διασφαλισθεί η λειτουργικότητα, η διασυνδεσιμότητα και η συνεχής βελτίωσή τους. 3. Η χρήση των στοιχείων των ευρωπαϊκών συστημάτων πληροφοριών που αναφέρονται στο σημείο 1 του παραρτήματος από μη συμμετέχουσες χώρες θα εξαρτάται από συμφωνίες για τεχνική συνεργασία με αυτές τις χώρες που θα συνάπτονται σύμφωνα με το άρθρο 218 της ΣΛΕΕ. Άρθρο 10 Ειδικές διατάξεις υλοποίησης για την κοινή κατάρτιση 1. Οι συμμετέχουσες χώρες, όπου αρμόζει, ενσωματώνουν στα εθνικά τους προγράμματα κατάρτισης περιεχόμενο κατάρτισης το οποίο αναπτύσσουν από κοινού, συμπεριλαμβανομένων ενοτήτων ηλεκτρονικής μάθησης, προγραμμάτων κατάρτισης και από κοινού συμφωνηθέντων προτύπων κατάρτισης. 2. Οι συμμετέχουσες χώρες μεριμνούν ώστε οι υπάλληλοί τους να λαμβάνουν την αρχική και τη συνεχή κατάρτιση που απαιτείται για την απόκτηση κοινών επαγγελματικών δεξιοτήτων και γνώσεων, σύμφωνα με τα προγράμματα κατάρτισης. 3. Οι συμμετέχουσες χώρες παρέχουν την αναγκαία γλωσσική κατάρτιση στους υπαλλήλους, ώστε να εξασφαλίζεται επαρκές επίπεδο γλωσσικών γνώσεων για συμμετοχή στο πρόγραμμα. Κεφάλαιο III Δημοσιονομικό πλαίσιο Άρθρο 11 Δημοσιονομικό πλαίσιο 1. Το δημοσιονομικό κονδύλιο για την υλοποίηση του προγράμματος ορίζεται σε 234.370.000 ευρώ (σε τρέχουσες τιμές). 2. Η χρηματοδότηση του προγράμματος μπορεί επίσης να καλύπτει δαπάνες που σχετίζονται με δραστηριότητες προετοιμασίας, παρακολούθησης, ελέγχου, λογιστικού ελέγχου και αξιολόγησης, οι οποίες απαιτούνται για τη διαχείριση του προγράμματος και την επίτευξη των στόχων του, και ειδικότερα δαπάνες για μελέτες, συσκέψεις εμπειρογνωμόνων, δράσεις πληροφόρησης και επικοινωνίας, συμπεριλαμβανομένης θεσμικής επικοινωνίας σχετικά με τις πολιτικές προτεραιότητες της Ευρωπαϊκής Ένωσης, στο βαθμό που σχετίζονται με τους στόχους του παρόντος κανονισμού, δαπάνες που σχετίζονται με δίκτυα ΤΠ τα οποία επικεντρώνονται στην επεξεργασία και στην ανταλλαγή πληροφοριών, καθώς και κάθε άλλη δαπάνη τεχνικής και διοικητικής βοήθειας που πραγματοποιείται από την Επιτροπή για τη διαχείριση του προγράμματος. Άρθρο 12 Τύποι παρέμβασης 1. Η Επιτροπή υλοποιεί το πρόγραμμα σύμφωνα με τον δημοσιονομικό κανονισμό. 2. Η χρηματοδοτική στήριξη της Ένωσης για τις δραστηριότητες που προβλέπονται στο άρθρο 7 λαμβάνει τη μορφή: (1) επιχορηγήσεων, (2) δημόσιων συμβάσεων, (3) επιστροφής εξόδων που πραγματοποιήθηκαν από εξωτερικούς εμπειρογνώμονες, οι οποίοι αναφέρονται στο άρθρο 4. 3. Το ποσοστό συγχρηματοδότησης για τις επιχορηγήσεις μπορεί να ανέρχεται σε 100% των επιλέξιμων εξόδων, εάν αυτά είναι έξοδα ταξιδίου και διαμονής, έξοδα τα οποία συνδέονται με τη διοργάνωση εκδηλώσεων και ημερήσιες αποζημιώσεις. Το ποσοστό αυτό εφαρμόζεται σε όλες τις επιλέξιμες δράσεις, εκτός των ομάδων εμπειρογνωμόνων. Για τη συγκεκριμένη κατηγορία επιλέξιμων δράσεων, το ετήσιο πρόγραμμα εργασίας θα προσδιορίζει το εφαρμοστέο ποσοστό συγχρηματοδότησης, όταν για τις εν λόγω δράσεις απαιτείται η χορήγηση επιχορηγήσεων. Άρθρο 13 Προστασία των οικονομικών συμφερόντων της Ένωσης 1. Η Επιτροπή λαμβάνει τα κατάλληλα μέτρα για να εξασφαλίζει ότι, κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Ένωσης προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση που εντοπίζονται παρατυπίες, με την ανάκτηση των αχρεωστήτως καταβληθέντων ποσών και, ανάλογα με την περίπτωση, με την επιβολή αποτελεσματικών, αναλογικών και αποτρεπτικών διοικητικών και οικονομικών κυρώσεων. 2. Η Επιτροπή ή οι εκπρόσωποί της και το Ελεγκτικό Συνέδριο έχουν την εξουσία του λογιστικού ελέγχου, βάσει εγγράφων και επιτόπιων ελέγχων και επιθεωρήσεων, η οποία ασκείται σε όλους τους δικαιούχους επιχορηγήσεων, αντισυμβαλλομένους και υπεργολάβους, που έλαβαν χρηματοδότηση από την Ένωση στο πλαίσιο αυτού του προγράμματος. 3. Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί έρευνες που περιλαμβάνουν επιτόπιους ελέγχους και επιθεωρήσεις, σύμφωνα με τις διατάξεις και τις διαδικασίες που ορίζονται στον κανονισμό αριθ. 1073/1999 του Ευρωπαϊκού Κοινοβουλίου και του Συμβουλίου της 25ης Μαΐου 1999, και στον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[32], με στόχο τη διαπίστωση απάτης, διαφθοράς ή άλλης παράνομης δραστηριότητας, η οποία θίγει τα οικονομικά συμφέροντα της Ευρωπαϊκής Ένωσης, συνδεόμενης με συμφωνία επιχορήγησης ή απόφαση επιχορήγησης ή με σύμβαση ενωσιακής χρηματοδότησης. Κεφάλαιο IV Εκτελεστικές εξουσίες Άρθρο 14 Πρόγραμμα εργασίας Η Επιτροπή προκειμένου να υλοποιήσει το πρόγραμμα υιοθετεί ετήσια προγράμματα εργασίας, τα οποία περιλαμβάνουν τους στόχους που πρέπει να επιτευχθούν, τα αναμενόμενα αποτελέσματα, τη μέθοδο εφαρμογής και το συνολικό τους κόστος. Επίσης περιέχουν μια περιγραφή των χρηματοδοτούμενων δράσεων, του ποσού που διατίθεται για κάθε είδος δράσης και ένα ενδεικτικό χρονοδιάγραμμα εφαρμογής. Τα προγράμματα εργασίας θα περιέχουν τις προτεραιότητες, τα κύρια κριτήρια αξιολόγησης και το μέγιστο ποσοστό συγχρηματοδότησης για τις επιχορηγήσεις. Η εν λόγω εκτελεστική πράξη εγκρίνεται σύμφωνα με τη διαδικασία εξέτασης, η οποία αναφέρεται στο άρθρο 15 παράγραφος 2. Άρθρο 15 Διαδικασία επιτροπής 1. Η Επιτροπή επικουρείται από μια επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Κεφάλαιο V Παρακολούθηση και αξιολόγηση Άρθρο 16 Παρακολούθηση των δράσεων του προγράμματος Η Επιτροπή παρακολουθεί, σε συνεργασία με τις συμμετέχουσες χώρες, το πρόγραμμα και τις δράσεις του, προκειμένου να παρακολουθεί την υλοποίηση των δράσεων που εκτελούνται. Άρθρο 17 Αξιολόγηση 1. Η Επιτροπή μεριμνά για τη διενέργεια ενδιάμεσης και τελικής αξιολόγησης του προγράμματος, σχετικά με τα αναφερόμενα στις παραγράφους 2 και 3. Τα αποτελέσματα ενσωματώνονται στις αποφάσεις σχετικά με ενδεχόμενη ανανέωση, τροποποίηση ή αναστολή επακόλουθων προγραμμάτων. Οι εν λόγω αξιολογήσεις διενεργούνται από ανεξάρτητο εξωτερικό αξιολογητή. 2. Η Επιτροπή συντάσσει έκθεση ενδιάμεσης αξιολόγησης σχετικά με την επίτευξη των στόχων των δράσεων του προγράμματος, την αποδοτικότητα της χρήσης των πόρων και την ευρωπαϊκή προστιθέμενη αξία του προγράμματος το αργότερο έως τα μέσα του 2018. Στην εν λόγω έκθεση εξετάζονται επιπλέον η απλούστευση, η συνεχιζόμενη συνάφεια των στόχων, καθώς και η συμβολή του προγράμματος στις προτεραιότητες της Ένωσης περί έξυπνης, διατηρήσιμης και χωρίς αποκλεισμούς ανάπτυξης. 3. Η Επιτροπή θα συντάξει έκθεση τελικής αξιολόγησης σχετικά με τα αναφερόμενα στην παράγραφο 2 και με τον μακροπρόθεσμο αντίκτυπο και τη βιωσιμότητα των αποτελεσμάτων του προγράμματος το αργότερο έως τα τέλη του 2021. 4. Οι συμμετέχουσες χώρες παρέχουν, κατόπιν αιτήματος της Επιτροπής, κάθε συναφές στοιχείο και πληροφορία προκειμένου να συμβάλουν στη σύνταξη της ενδιάμεσης και της τελικής έκθεσης αξιολόγησης της Επιτροπής. Κεφάλαιο VI Τελικές διατάξεις Άρθρο 18 Κατάργηση Η απόφαση αριθ. 1482/2007/ΕΚ καταργείται από την 1η Ιανουαρίου 2014. Ωστόσο, οι οικονομικές υποχρεώσεις οι οποίες σχετίζονται με δράσεις που αναλήφθηκαν στο πλαίσιο της εν λόγω απόφασης εξακολουθούν να διέπονται από την εν λόγω απόφαση έως την ολοκλήρωσή τους. Άρθρο 19 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΠΑΡΑΡΤΗΜΑ Τα ευρωπαϊκά συστήματα πληροφοριών και τα στοιχεία της Ένωσης που τα απαρτίζουν 1. Τα ευρωπαϊκά συστήματα πληροφοριών είναι τα ακόλουθα: (1) το κοινό δίκτυο επικοινωνιών/κοινή διεπαφή συστημάτων (CCN/CSI-CCN2), το CCN mail3, η γέφυρα CSI, η γέφυρα http, το LDAP (ελαφρύ πρωτόκολλο πρόσβασης σε καταλόγους) CCN και τα σχετικά εργαλεία, η δικτυακή πύλη CCN, η παρακολούθηση CCN· (2) συστήματα υποστήριξης, και ιδίως το εργαλείο διαμόρφωσης εφαρμογής για το CCN, το εργαλείο για την αυτοματοποιημένη διαχείριση του εφοδιασμού (TASMAN), το εργαλείο για την έκθεση δραστηριοτήτων (ART2), η επιγραμμική ηλεκτρονική διαχείριση έργων Taxud (TEMPO), το εργαλείο διαχείρισης υπηρεσιών (SMT), το σύστημα διαχείρισης χρηστών (UM), το σύστημα διαχείρισης επιχειρηματικών διαδικασιών, ο πίνακας διαθεσιμότητας και το AvDB, η πύλη διαχείρισης υπηρεσιών ΤΠ, η διαχείριση καταλόγων και πρόσβασης χρηστών· (3) ο χώρος πληροφοριών και επικοινωνιών (PICS) του προγράμματος· (4) τα συστήματα που σχετίζονται με τον ΦΠΑ, και ιδίως το σύστημα ανταλλαγής πληροφοριών σχετικά με τον ΦΠΑ (VIES) και η επιστροφή ΦΠΑ, συμπεριλαμβανομένης της αρχικής εφαρμογής VIES, του εργαλείου παρακολούθησης VIES, του στατιστικού συστήματος Φορολογία, του VIES στον Παγκόσμιο Ιστό, του εργαλείου διαμόρφωσης του VIES στον Παγκόσμιο Ιστό, των εργαλείων δοκιμής του VIES και της επιστροφής ΦΠΑ, των αλγορίθμων αριθμού ΦΠΑ, της ανταλλαγής ηλεκτρονικών εντύπων ΦΠΑ, του ΦΠΑ στις ηλεκτρονικές υπηρεσίες (VoeS)· του εργαλείου δοκιμής VoeS, του εργαλείου δοκιμής ηλεκτρονικών εντύπων ΦΠΑ· (5) συστήματα σχετικά με την ανάκτηση, και ιδίως ηλεκτρονικά έντυπα για ανάκτηση απαιτήσεων, ηλεκτρονικά έντυπα για τον ενιαίο τίτλο που επιτρέπει την εκτέλεση (UIPE) και για το ενιαίο έντυπο ειδοποίησης (UNF)· (6) συστήματα σχετικά με την άμεση φορολογία, και ιδίως σύστημα φορολογίας αποταμιεύσεων, εργαλείο δοκιμής της φορολογίας αποταμιεύσεων, ηλεκτρονικά έντυπα για άμεση φορολογία, αριθμός φορολογικού μητρώου (ΑΦΜ) στον Παγκόσμιο Ιστό, οι ανταλλαγές που σχετίζονται με το άρθρο 8 της οδηγίας 2011/16/ΕΕ και τα συναφή εργαλεία δοκιμής· (7) άλλα συστήματα σχετικά με τη φορολογία, και ιδίως η βάση δεδομένων για τους φόρους στην Ευρώπη (TEDB)· (8) τα συστήματα ειδικών φόρων κατανάλωσης, και ιδίως το σύστημα για την ανταλλαγή δεδομένων ειδικών φόρων κατανάλωσης (SEED), το σύστημα διακίνησης και ελέγχου των προϊόντων που υπόκεινται σε ειδικούς φόρους κατανάλωσης (EMCS), ηλεκτρονικά έντυπα του συστήματος ελέγχου της κυκλοφορίας των εμπορευμάτων (MVS), εφαρμογή δοκιμών (TA)· (9) άλλα κεντρικά συστήματα, και ιδίως το σύστημα φορολογικών πληροφοριών και επικοινωνίας (TIC), το σύστημα δοκιμών αυτοεξυπηρέτησης (SSTS), το σύστημα στατιστικών που σχετίζονται με τη φορολογία, η κεντρική εφαρμογή για έντυπα στον Παγκόσμιο Ιστό, το σύστημα διαχείρισης πληροφοριών κεντρικών υπηρεσιών για τους ειδικούς φόρους κατανάλωσης (CS/MISE). 2. Τα στοιχεία της Ένωσης στα ευρωπαϊκά συστήματα πληροφοριών είναι τα ακόλουθα: (1) περιουσιακά στοιχεία ΤΠ, όπως το υλισμικό, το λογισμικό και οι συνδέσεις δικτύου των συστημάτων, συμπεριλαμβανομένων των σχετικών υποδομών δεδομένων· (2) υπηρεσίες ΤΠ αναγκαίες για τη στήριξη της ανάπτυξης, της συντήρησης, της βελτίωσης και της λειτουργίας των συστημάτων· και (3) κάθε άλλο στοιχείο το οποίο, για λόγους αποδοτικότητας, ασφάλειας και εξορθολογισμού, προσδιορίζεται από την Επιτροπή ως κοινό στις συμμετέχουσες χώρες. ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχοι 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικές επιπτώσεις 1.7. Προβλεπόμενος (-οι) τρόπος (-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες παρακολούθησης και αναφοράς 2.2. Σύστημα διαχείρισης και ελέγχου 2.3. Μέτρα για την πρόληψη απάτης και παρατυπιών 3. ΕΚΤΙΜΩΜΕΝΗ ΔΗΜΟΣΙΟΝΟΜΙΚΗ ΕΠΙΠΤΩΣΗ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας (-είς) του πολυετούς δημοσιονομικού πλαισίου και γραμμή (-ές) των δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση της εκτιμώμενης επίπτωσης στις δαπάνες 3.2.2. Εκτιμώμενη επίπτωση στις επιχειρησιακές πιστώσεις 3.2.3. Εκτιμώμενη επίπτωση στις πιστώσεις διοικητικής φύσεως 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενη επίπτωση στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΤΙΣ ΠΡΟΤΑΣΕΙΣ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Πρόταση για κανονισμό του Ευρωπαϊκού Κοινοβουλίου και του Συμβουλίου σχετικά με τη θέσπιση προγράμματος δράσης για τη φορολογία στην Ευρωπαϊκή Ένωση για την περίοδο 2014-2020 (Fiscalis 2020) και την κατάργηση της απόφασης αριθ. 1482/2007/ΕΚ. 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ[33] 1405 Φορολογική πολιτική 1.3. Χαρακτήρας της πρότασης/πρωτοβουλίας ¨ Η πρόταση αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/ προπαρασκευαστική δράση [34] X Η πρόταση/πρωτοβουλία αφορά την παράταση υφιστάμενης δράσης ¨ Η πρόταση/πρωτοβουλία αφορά δράση αναπροσανατολισμένη προς νέα δράση 1.4. Στόχοι 1.4.1. Ο πολυετής στρατηγικός στόχος της Επιτροπής που αφορά η πρόταση/πρωτοβουλία Το προτεινόμενο πρόγραμμα θα συμβάλει στη Στρατηγική Ευρώπη 2020 για έξυπνη, διατηρήσιμη και χωρίς αποκλεισμούς ανάπτυξη[35] 1) ενισχύοντας τη λειτουργία της ενιαίας αγοράς, 2) παρέχοντας ένα πλαίσιο για τη στήριξη δραστηριοτήτων με σκοπό τη βελτίωση της παραγωγικότητας του δημόσιου τομέα, και 3) προωθώντας την τεχνική πρόοδο και την καινοτομία στις ευρωπαϊκές φορολογικές διοικήσεις. Ειδικότερα, το πρόγραμμα θα στηρίξει την εμβληματική πρωτοβουλία για το ψηφιακό θεματολόγιο για την Ευρώπη[36], την εμβληματική πρωτοβουλία για την Ένωση Καινοτομίας[37] και την εμβληματική πρωτοβουλία για ολοκληρωμένη βιομηχανική πολιτική για την εποχή της παγκοσμιοποίησης[38]. Θα στηρίξει τις εθνικές φορολογικές διοικήσεις ώστε να καταστούν πλήρως ηλεκτρονικές φορολογικές διοικήσεις και επίσης να συμβάλουν στη μείωση του διοικητικού φόρτου για τους φορολογουμένους, καθιστώντας πιο έξυπνη την εφαρμογή της φορολογικής νομοθεσίας της Ένωσης. Το πρόγραμμα θα στηρίξει επίσης την Πράξη για την Ενιαία αγορά[39] και ιδίως ορισμένους βασικούς τομείς για τη φορολογική πολιτική, οι οποίοι αναδεικνύονται στην εν λόγω νομική πράξη, και εκείνους που σχετίζονται με τη μείωση του φόρτου για τους φορολογουμένους. Οι επικείμενες πρωτοβουλίες πολιτικής, τις οποίες θα στηρίξει και των οποίων την εφαρμογή θα βοηθήσει το πρόγραμμα, όπως η σχεδιαζόμενη οδηγία για τον ενεργειακό φόρο, η νέα στρατηγική ΦΠΑ και η κοινή ενοποιημένη βάση φορολογίας εταιρειών, και εκείνες που αφορούν την άρση διασυνοριακών φορολογικών εμποδίων για τους πολίτες, θα συμβάλουν σημαντικά, όταν εγκριθούν, στην επίτευξη των στόχων της Πράξης για την Ενιαία αγορά. 1.4.2. Ειδικοί στόχοι και σχετικές δραστηριότητες ΔΒΔ/ΠΒΔ Ειδικοί στόχοι και σχετικές δραστηριότητες ΔΒΔ/ΠΒΔ Η σχετική δραστηριότητα ΠΒΔ είναι η φορολογική πολιτική (1405). Οι ειδικοί στόχοι του προγράμματος θα είναι οι ακόλουθοι: βελτίωση της λειτουργίας των φορολογικών συστημάτων, ιδίως μέσω της συνεργασίας μεταξύ των συμμετεχουσών χωρών, των φορολογικών αρχών τους, των υπαλλήλων τους και των εξωτερικών εμπειρογνωμόνων. 1.4.3. Αναμενόμενο(-α) αποτέλεσμα(-τα) και αντίκτυπος Να προσδιορισθούν τα αποτελέσματα που αναμένεται να έχει η πρόταση/πρωτοβουλία όσον αφορά τους στοχοθετημένους(ες) δικαιούχους/ομάδες. Στόχος του προτεινόμενου προγράμματος είναι η βελτίωση της συνεργασίας μεταξύ φορολογικών διοικήσεων και η παροχή μηχανισμών και μέσων για τη βελτίωση της εν λόγω συνεργασίας καθώς και της αναγκαίας χρηματοδότησης για την επίτευξη των εν λόγω στόχων. Υπό την έννοια αυτή, όταν υλοποιηθεί από την Επιτροπή, το πρόγραμμα δεν θα επιφέρει περαιτέρω εναρμόνιση των εθνικών φορολογικών συστημάτων, αλλά θα καταστήσει εφικτή τη μείωση των αρνητικών συνεπειών που σχετίζονται με τη συνύπαρξη 27 διαφορετικών φορολογικών συστημάτων, όπως απάτη, στρεβλώσεις του ανταγωνισμού, διοικητικός φόρτος για τις διοικήσεις και τις επιχειρήσεις, αναζήτηση της ευνοϊκότερης φορολογικής δικαιοδοσίας κ.λπ. Επομένως, το προτεινόμενο μέτρο αποτελεί σαφώς μέτρο στήριξης της εσωτερικής αγοράς καθώς θα καταστήσει εφικτή τη βελτίωση της λειτουργίας των διάφορων φορολογικών συστημάτων στην εσωτερική αγορά. Μολονότι τα κράτη μέλη είναι υπεύθυνα να διαχειρίζονται τη λειτουργία των εθνικών φορολογικών συστημάτων, είναι σαφές από τις προκλήσεις που προσδιορίσθηκαν στην εκτίμηση των επιπτώσεων της πρότασης ότι απαιτείται αύξηση της διοικητικής συνεργασίας μεταξύ των φορολογικών αρχών – σε ακόμη μεγαλύτερο βαθμό από ό,τι έως σήμερα. Η συνεργασία εντός της ΕΕ επιτρέπει στις φορολογικές αρχές να αναπτύξουν συνέργειες, να αποφύγουν την επανάληψη των προσπαθειών και να ανταλλάξουν ορθές πρακτικές σε όλους τους τομείς που σχετίζονται με τη φορολογία, όπως ο σχεδιασμός των επιχειρήσεων, η ΤΠ, η διεθνής συνεργασία κ.λπ. Η στήριξη της φορολογικής συνεργασίας από το τρέχον πρόγραμμα Fiscalis 2013 απέδειξε την αξία της, και η εμπειρία αυτή θα είναι ιδιαίτερα πολύτιμη για την αντιμετώπιση των μελλοντικών προκλήσεων, και ιδίως της παρωχημένης τεχνολογικής αρχιτεκτονικής, των δυσκολιών συνεργασίας σε επιχειρησιακό επίπεδο όσον αφορά συγκεκριμένα καθήκοντα, της ανισότητας των χρηματοδοτικών μέσων για τη στήριξη των δραστηριοτήτων των φορολογικών αρχών και των δυσκολιών καθιέρωσης δομικής συνεργασίας με τους κύριους ενδιαφερομένους των φορολογικών αρχών. 1.4.4. Δείκτες αποτελεσμάτων και αντικτύπου Να προσδιορισθούν οι δείκτες για την παρακολούθηση της υλοποίησης της πρότασης/πρωτοβουλίας. Οι δραστηριότητες του προγράμματος θα παρακολουθούνται προκειμένου να διασφαλισθεί ότι οι κανόνες και οι διαδικασίες υλοποίησης του προγράμματος εφαρμόσθηκαν ορθά και να επαληθευθεί η επιτυχία του προγράμματος όσον αφορά την επίτευξη των στόχων του. Θα καθιερωθεί ένα πλαίσιο παρακολούθησης, το οποίο θα περιλαμβάνει: μια λογική παρέμβασης, ένα περιεκτικό σύνολο δεικτών, μεθόδους μέτρησης, ένα σχέδιο συλλογής δεδομένων, μια σαφή και δομημένη διαδικασία υποβολής εκθέσεων και παρακολούθησης, καθώς και ενδιάμεση και τελική αξιολόγηση. Οι επιδόσεις του προγράμματος θα μετρηθούν χρησιμοποιώντας ένα συνεκτικό σύνολο δεικτών επιδόσεων, αντικτύπου, αποτελεσμάτων και εκροών που θα συνδέονται με τους γενικούς και ειδικούς στόχους και προτεραιότητες του προγράμματος, αξιοποιώντας τον δεσμό με το σχέδιο διαχείρισης της Επιτροπής. Ο λεπτομερής κατάλογος των δεικτών αντικτύπου, αποτελεσμάτων και εκροών είναι διαθέσιμος στις εκτιμήσεις επιπτώσεων. Η ΓΔ TAXUD εντόπισε στόχους για ορισμένα προσδοκώμενα αποτελέσματα του προγράμματος. Ωστόσο, για μερικά άλλα αποτελέσματα αυτό δεν είναι εφικτό επί του παρόντος. Οι στόχοι για τα εν λόγω προσδοκώμενα αποτελέσματα θα προσδιορισθούν πριν από την έναρξη του προγράμματος Fiscalis 2020 από τη ΓΔ TAXUD και θα υποβληθούν για έγκριση στην επιτροπή προγράμματος στο πλαίσιο της διαδικασίας του ετήσιου προγράμματος εργασίας. Ο γενικός στόχος και οι ειδικοί στόχοι θα μετρηθούν ως η διαθεσιμότητα του κοινού δικτύου επικοινωνίας για τα ευρωπαϊκά πληροφοριακά συστήματα και θα έχουν ως στόχο διαθεσιμότητα 97%. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Η πρόταση συμβάλλει στη στρατηγική Ευρώπη 2020 και στην υλοποίηση διαφόρων άλλων νομοθεσιών της Ένωσης, όπως περιγράφεται αναλυτικότερα στην ενότητα 1.4.1. 1.5.2. Προστιθέμενη αξία της συμμετοχής της ΕΕ Είναι επωφελέστερο να δρομολογηθούν δράσεις στο επίπεδο της Ένωσης παρά στο επίπεδο 27 κρατών μελών, όπως περιγράφεται αναλυτικότερα στην ενότητα 3.2 της αιτιολογικής έκθεσης. 1.5.3. Κυριότερα διδάγματα που αποκομίστηκαν από ανάλογες εμπειρίες του παρελθόντος Από οικονομική άποψη, η λήψη μέτρων σε επίπεδο ΕΕ είναι πολύ πιο αποδοτική. Η φορολογική συνεργασία στηρίζεται σε ένα εξαιρετικά ασφαλές ειδικό δίκτυο επικοινωνίας, το οποίο λειτουργεί από τα πρώτα προγράμματα φορολογικής συνεργασίας που εγκρίθηκαν στις αρχές της δεκαετίας του 1990. Αυτό διασυνδέει τις εθνικές φορολογικές διοικήσεις σε περίπου 5 000[40] σημεία σύνδεσης. Το κοινό αυτό δίκτυο ΤΠ διασφαλίζει ότι κάθε εθνική διοίκηση χρειάζεται να συνδεθεί μόνον μία φορά με την κοινή αυτή υποδομή για να μπορέσει να ανταλλάξει κάθε είδους πληροφορίες. Εν απουσία μιας τέτοιας υποδομής, οι φορολογικές αρχές κάθε κράτους μέλους θα έπρεπε να συνδεθούν 26 φορές στα εθνικά συστήματα καθενός από τα υπόλοιπα κράτη μέλη. Άλλοι ακρογωνιαίοι λίθοι του προγράμματος είναι οι δραστηριότητες οι οποίες φέρνουν σε επαφή φορολογικούς υπαλλήλους, με σκοπό, για παράδειγμα, την ανταλλαγή βέλτιστων πρακτικών, την αμοιβαία μάθηση, την ανάλυση ενός προβλήματος ή την κατάρτιση ενός οδηγού. Εάν τα κράτη μέλη έπρεπε να διδαχθούν το ένα από το άλλο αναπτύσσοντας δικές τους δραστηριότητες εκτός του πλαισίου του προγράμματος, θα ανέπτυσσαν όλα το δικό τους σύνολο εργαλείων και τον δικό τους τρόπο εργασίας. Δεν θα υπήρχαν συνέργειες μεταξύ δραστηριοτήτων και δεν θα υλοποιούνταν συστηματικά κοινές δραστηριότητες στο επίπεδο των 27 κρατών μελών. Είναι πολύ πιο αποδοτικό να ενεργεί η Επιτροπή, με τη στήριξη του προγράμματος, ως μεσάζων δραστηριοτήτων μεταξύ των συμμετεχουσών χωρών. Μια άλλη σημαντική προστιθέμενη αξία έχει άυλο χαρακτήρα. Το πρόγραμμα διαδραμάτισε καθοριστικό ρόλο στη δημιουργία αισθήματος κοινού ενδιαφέροντος, τονώνοντας την αμοιβαία εμπιστοσύνη και καλλιεργώντας πνεύμα συνεργασίας μεταξύ των κρατών μελών και μεταξύ των κρατών μελών και της Επιτροπής στον τομέα της φορολογίας. 1.5.4. Συνέπεια και ενδεχόμενη συνέργεια με άλλα συναφή μέσα Η διαχείριση των προγραμμάτων Fiscalis 2020 και Τελωνεία 2020 θα εναρμονίζεται όπου είναι δυνατό. Τα προγράμματα μοιράζονται ένα κοινό δίκτυο για την εφαρμογή ευρωπαϊκών συστημάτων ΠΔ, ενός κοινού επιγραμμικού χώρου συνεργασίας (PICS) και ενός κοινού εργαλείου για την έκθεση δραστηριοτήτων (ART2). Οι μεθοδολογίες που εφαρμόζονται για την ανάπτυξη ανθρωπίνων πόρων είναι επίσης κοινές στα δύο προγράμματα. Η ενδιάμεση αξιολόγηση των προγραμμάτων της ΓΔ HOME για την πρόληψη και την καταπολέμηση της εγκληματικότητας (ISEC) και για την πρόληψη, την ετοιμότητα και τη διαχείριση των συνεπειών της τρομοκρατίας και άλλων κινδύνων που συνδέονται με την ασφάλεια (CIPS)[41] θεωρεί ότι το μοντέλο διαχείρισης του προγράμματος Τελωνεία και Fiscalis 2013 παρέχει τις πιο ευνοϊκές προοπτικές για τη βελτίωση της διαχείρισης των ISEC/CIPS, καθώς επιτρέπει την ταχεία και ευέλικτη απόκριση σε επιχειρησιακές ανάγκες. Τα διευρωπαϊκά συστήματα ΤΠ στηρίζονται στο δίκτυο CCN/CSI, το οποίο χρησιμοποιείται επίσης από την OLAF για την ανταλλαγή (και την αποθήκευση) πληροφοριών σχετικά με παρατυπίες και κρούσματα απάτης. Έτσι, αμφότερες οι ΓΔ επωφελούνται οικονομιών κλίμακας. 1.6. Διάρκεια και δημοσιονομικές επιπτώσεις X Πρόταση /πρωτοβουλία περιορισμένης διάρκειας – ¨ Πρόταση/πρωτοβουλία από την 01/01/2014 έως την 31/12/2020 – Χ Δημοσιονομικός αντίκτυπος από το 2014 έως το 2023 (από το 2021 έως το 2023 μόνον για πιστώσεις πληρωμών) ¨ Πρόταση/πρωτοβουλία απεριόριστης διάρκειας – Εκτέλεση με περίοδο έναρξης από το ΕΕΕΕ έως το ΕΕΕΕ – και στη συνέχεια λειτουργία με κανονικό ρυθμό 1.7. Προβλεπόμενος (-οι) τρόπος (-οι) διαχείρισης[42] X Κεντρική άμεση διαχείριση από την Επιτροπή ¨ Κεντρική έμμεση διαχείριση με ανάθεση καθηκόντων εκτέλεσης σε: ¨ εκτελεστικούς οργανισμούς ¨ οργανισμούς που έχουν συστήσει οι Κοινότητες[43] ¨ εθνικούς δημόσιους οργανισμούς/ οργανισμούς με αποστολή δημόσιας υπηρεσίας ¨ πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού ¨ Επιμερισμένη διαχείριση με τα κράτη μέλη ¨ Αποκεντρωμένη διαχείριση με τρίτες χώρες ¨ Από κοινού διαχείριση με διεθνείς οργανισμούς (να προσδιορισθεί) Αν αναφέρονται περισσότεροι τρόποι διαχείρισης, παρακαλείσθε να τους διευκρινίσετε στο τμήμα «Παρατηρήσεις». Παρατηρήσεις / 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες παρακολούθησης και αναφοράς Να προσδιορισθούν η συχνότητα και οι όροι. Οι δραστηριότητες του προγράμματος θα παρακολουθούνται προκειμένου να διασφαλισθεί ότι οι κανόνες και οι διαδικασίες υλοποίησης του προγράμματος εφαρμόσθηκαν ορθά (λειτουργία ελέγχου). Οι προτάσεις που αφορούν δραστηριότητες κοινών δράσεων παρακολουθούνται σε μόνιμη βάση μέσω επιγραμμικής βάσης δεδομένων, του εργαλείου για την έκθεση δραστηριοτήτων ART2, η οποία περιέχει τις προτάσεις και τις αντίστοιχες δραστηριότητές τους. Το ίδιο εργαλείο επιτρέπει στους δικαιούχους των επιχορηγήσεων που παρέχονται στο πλαίσιο του προγράμματος, και συγκεκριμένα στις φορολογικές διοικήσεις των κρατών μελών, να αναφέρουν επιγραμμικά τις δαπάνες που χρηματοδοτήθηκαν από την επιχορήγηση για τη συμμετοχή στις δραστηριότητες της κοινής δράσης. Τα κράτη μέλη υποχρεούνται να αποστέλλουν σε ετήσια βάση οικονομική έκθεση στην Επιτροπή χρησιμοποιώντας το εργαλείο για την έκθεση δραστηριοτήτων. Για τις δραστηριότητες ΤΠ και κατάρτισης για την ανάπτυξη ικανοτήτων, οι οποίες χρηματοδοτούνται μέσω ανάθεσης σύμβασης, ισχύουν οι συνήθεις κανόνες υποβολής εκθέσεων και παρακολούθησης. Το πρόγραμμα θα αξιολογηθεί δύο φορές. Τα αποτελέσματα της ενδιάμεσης αξιολόγησης θα είναι διαθέσιμα έως τα μέσα του 2018 και εκείνα της τελικής αξιολόγησης του προγράμματος προς τα τέλη του 2021. Τα κράτη μέλη, ως κύριοι δικαιούχοι του προγράμματος, θα αναλάβουν σημαντικό μέρος της συλλογής δεδομένων, παρέχοντας πληροφορίες στο επίπεδο των επιμέρους εργαλείων (κυρίως μέσω του ART2) ή σχετικά με τον ευρύτερο αντίκτυπο του προγράμματος (συμμετέχοντας σε μετρήσεις αντίληψης ή μέσω της έκδοσης εκθέσεων). Έως τώρα, οι αξιολογήσεις των υφιστάμενων προγραμμάτων εξέταζαν κυρίως τους πρωταρχικούς ενδιαφερομένους του προγράμματος, και συγκεκριμένα τις φορολογικές αρχές και τους εμπειρογνώμονές τους, οι οποίοι αποτελούν το κοινό στο οποίο στοχεύει το πρόγραμμα. Λαμβάνοντας υπόψη τη σημασία των εξωτερικών ενδιαφερομένων του προγράμματος (δηλαδή οικονομικών παραγόντων) σχετικά με τον αντίκτυπο του προγράμματος σε αυτούς και σχετικά με τον βαθμό στον οποίο ωφελούνται, για παράδειγμα, από την καλύτερη συνεργασία μεταξύ φορολογικών διοικήσεων, η συγκεκριμένη διάσταση του έμμεσου αντικτύπου θα περιληφθεί στις αξιολογήσεις του μελλοντικού προγράμματος. 2.2. Σύστημα διαχείρισης και ελέγχου 2.2.1. Κίνδυνος(-οι) που έχει (-ουν) επισημανθεί Οι δυνητικοί κίνδυνοι για τις επιχορηγήσεις συνδέονται με τα ακόλουθα: – Μη ορθή εκτέλεση της συμφωνίας επιχορήγησης που θα υπογραφεί με τη σύμπραξη των κρατών μελών και των υποψήφιων χωρών. Το επίπεδο κινδύνου θεωρείται χαμηλό, καθώς οι δικαιούχοι είναι δημόσιες διοικήσεις των συμμετεχουσών χωρών. – Τα κράτη μέλη δηλώνουν δαπάνες για δραστηριότητα η οποία δεν εγκρίθηκε στο πλαίσιο του προγράμματος. – Τα κράτη μέλη δηλώνουν δύο φορές τις ίδιες δαπάνες. Οι δυνητικοί κίνδυνοι από την εφαρμογή των συμβάσεων συνδέονται με τα ακόλουθα: – Μη τήρηση των κανόνων ανάθεσης συμβάσεων. – Πληρωμή τιμολογίου για ανύπαρκτο παραδοτέο. 2.2.2. Προβλεπόμενη(-ες) μέθοδος(-οι) ελέγχου Τα κύρια στοιχεία της εφαρμοζόμενης στρατηγικής ελέγχου είναι τα ακόλουθα: 1. Οικονομικοί έλεγχοι κοινοί για όλες τις κατηγορίες δαπανών Εκ των προτέρων επαλήθευση δεσμεύσεων: Όλες οι δεσμεύσεις στην ΓΔ TAXUD επαληθεύονται από τον επικεφαλής του τομέα ανθρωπίνων πόρων και της μονάδας χρηματοδότησης. Επομένως, το 100% των δεσμευμένων ποσών καλύπτεται από την εκ των προτέρων επαλήθευση. Αυτή η διαδικασία διασφαλίζει σε υψηλό επίπεδο την νομιμότητα και κανονικότητα των συναλλαγών. Εκ των προτέρων επαλήθευση πληρωμών: Όλες οι πληρωμές επαληθεύονται εκ των προτέρων σύμφωνα με τους κανονισμούς για τη χρηματοδότηση και τις καθορισμένες διαδικασίες. Αυτός ο εις βάθος έλεγχος διενεργείται από έναν οικονομικό επαληθευτή και έναν εξουσιοδοτούντα υπάλληλο. Επιπρόσθετα, τουλάχιστον μία πληρωμή (από όλες τις κατηγορίες δαπανών) ανά εβδομάδα επιλέγεται τυχαίως για εκ των προτέρων εις βάθος επαλήθευση από τον επικεφαλής του τομέα ανθρωπίνων πόρων και της μονάδας χρηματοδότησης. Δεν υφίσταται στόχος σχετικά με την κάλυψη, καθώς ο σκοπός αυτής της επαλήθευσης είναι ο «τυχαίος» έλεγχος πληρωμών προκειμένου να επαληθευτεί ότι όλες οι πληρωμές έγιναν σε συνάρτηση με τις απαιτήσεις. Οι λοιπές πληρωμές ελέγχονται σύμφωνα με τους ισχύοντες κανόνες σε ημερήσια βάση. Διευκρινίσεις για το AOSD: Όλοι οι εξουσιοδοτούντες υπάλληλοι μέσω υπο-ανάθεσης αρμοδιοτήτων, υπογράφουν διευκρινίσεις για τη στήριξη της Ετήσιας Έκθεσης Δραστηριοτήτων για το εκάστοτε έτος. Αυτές οι διευκρινίσεις καλύπτουν τις εργασίες στο πλαίσιο του προγράμματος. Το AOSD δηλώνει ότι οι εργασίες σχετικά με την εφαρμογή του προϋπολογισμού εκτελέστηκαν σύμφωνα με τις αρχές της χρηστής οικονομικής διαχείρισης, ότι τα συστήματα που εφαρμόζονται για τη διαχείριση και τον έλεγχο παρείχαν επαρκή διασφάλιση σχετικά με τη νομιμότητα και κανονικότητα των συναλλαγών, ότι οι κίνδυνοι που συνδέονται με αυτές τις εργασίες έχουν προσδιοριστεί δεόντως και ότι εφαρμόσθηκαν δραστηριότητες άμβλυνσης. 2. Επιπλέον έλεγχοι για τη σύναψη συμβάσεων: Εφαρμόζονται οι διαδικασίες ελέγχου για την ανάθεση συμβάσεων οι οποίες προσδιορίζονται στον δημοσιονομικό κανονισμό. Κάθε σύμβαση συνάπτεται εφαρμόζοντας τη καθιερωμένη διαδικασία επαλήθευσης από τις υπηρεσίες της Επιτροπής για την πληρωμή, λαμβάνοντας υπόψη τις συμβατικές υποχρεώσεις και τη χρηστή δημοσιονομική και γενική διαχείριση. Προβλέπονται μέτρα για την καταπολέμηση της απάτης (έλεγχοι, εκθέσεις κ.λπ.) σε όλες τις συμβάσεις οι οποίες συνάπτονται μεταξύ της Επιτροπής και των δικαιούχων. Καταρτίζεται λεπτομερής συγγραφή υποχρεώσεων, η οποία αποτελεί τη βάση κάθε συγκεκριμένης σύμβασης. Η διαδικασία αποδοχής εφαρμόζει αυστηρά τη μέθοδο TEMPO της ΓΔ TAXUD: τα παραδοτέα εξετάζονται, τροποποιούνται, εφόσον απαιτείται, και τελικά γίνονται ρητώς αποδεκτά (ή απορρίπτονται). Κανένα τιμολόγιο δεν πληρώνεται χωρίς «επιστολή αποδοχής». Η διαδικασία παραγγελίας και αποδοχής παραδοτέων καλύπτει και τη διαχείριση περιουσιακών στοιχείων. Κάθε περιουσιακό στοιχείο παραγγέλλεται και στη συνέχεια γίνεται αποδεκτό και κωδικοποιείται στο εργαλείο ΠΔ της Ευρωπαϊκής Επιτροπής (ABAC) βάσει της αξίας απόκτησής του. Η απόσβεση πραγματοποιείται αυτόματα βάσει λογιστικών κανόνων της Επιτροπής. Τεχνική επαλήθευση για την ανάθεση συμβάσεων Η ΓΔ TAXUD διενεργεί ελέγχους των παραδοτέων και επιβλέπει τις εργασίες και τις υπηρεσίες που εκτελούνται από αναδόχους. Διενεργεί επίσης ελέγχους ποιότητας και ασφάλειας στους αναδόχους σε τακτική βάση. Οι έλεγχοι ποιότητας επαληθεύουν τη συμμόρφωση των πραγματικών διεργασιών των αναδοχών προς τους κανόνες και τις διαδικασίες που καθορίζονται στα σχέδια ποιότητας που υπέβαλαν. Οι έλεγχοι ασφάλειας επικεντρώνονται στις συγκεκριμένες διεργασίες, διαδικασίες και εγκαταστάσεις. Εκ των υστέρων διοικητικός έλεγχος από λειτουργικής και οικονομικής πλευράς. Στη λήξη κάθε σύμβασης, όλος ο φάκελος επαληθεύεται από λειτουργικές και οικονομικές μονάδες πριν κλείσει επισήμως. 3. Πρόσθετοι έλεγχοι για τις επιχορηγήσεις Η συμφωνία επιχορήγησης, η οποία υπογράφεται από τους δικαιούχους του προγράμματος (τελωνειακές διοικήσεις στα κράτη μέλη και στις υποψήφιες χώρες), καθορίζει τις προϋποθέσεις που εφαρμόζονται στη χρηματοδότηση δραστηριοτήτων που εμπίπτουν στη χρηματοδότηση και περιλαμβάνει ένα κεφάλαιο σχετικό με τις μεθόδους ελέγχου. Όλες οι συμμετέχουσες διοικήσεις δεσμεύονται να τηρούν τους οικονομικούς και διοικητικούς κανόνες της Επιτροπής σχετικά με τις δαπάνες. Οι δραστηριότητες για τις οποίες οι δικαιούχοι επιχορηγήσεων μπορούν να χρηματοδοτήσουν συμμετοχή από τις επιχορηγήσεις προσδιορίζονται σε επιγραμμική βάση δεδομένων (εργαλείο για την έκθεση δραστηριοτήτων ART2). Τα κράτη μέλη αναφέρουν τις δαπάνες τους στην ίδια βάση δεδομένων, η οποία διαθέτει ορισμένες ενσωματωμένες διατάξεις ελέγχου για τον περιορισμό των σφαλμάτων. Για παράδειγμα, τα κράτη μέλη μπορούν να αναφέρουν δαπάνες μόνον για δραστηριότητες στις οποίες προσκλήθηκαν, και τούτο μόνον μία φορά. Επιπλέον των διατάξεων ελέγχου που είναι ενσωματωμένες στο σύστημα αναφοράς, η ΓΔ TAXUD διενεργεί ελέγχους βάσει εγγράφων και επιτόπιους ελέγχους σε δειγματοληπτική βάση. Οι έλεγχοι αυτοί διενεργούνται εκ των υστέρων και βασίζονται σε δειγματοληψία βάσει κινδύνου. Η συγκεκριμένη στρατηγική ελέγχου επιτρέπει να διατηρείται ο διοικητικός φόρτος για τους δικαιούχους των επιχορηγήσεων όσο το δυνατόν πιο περιορισμένος και αναλογικός προς τον προϋπολογισμό που διατίθεται και τους θεωρούμενους κινδύνους. Το αποτέλεσμα των μέτρων απλοποίησης, όπως η αντικατάσταση των πραγματικών δαπανών με εφάπαξ ποσά, είναι πιθανό να είναι οριακό όσον αφορά τα κέρδη του προϋπολογισμού. Το κύριο όφελος θα είναι σε επίπεδο αποδοτικότητας και μειωμένου διοικητικού φόρτου τόσο στα κράτη μέλη όσο και στην Επιτροπή. 4. Κόστη και οφέλη των ελέγχων Οι έλεγχοι που έχουν θεσπισθεί επιτρέπουν στη ΓΔ TAXUD να εξασφαλίζει επαρκή βεβαιότητα σχετικά με την ποιότητα και την κανονικότητα των δαπανών και μειώνουν τον κίνδυνο μη συμμόρφωσης. Το βάθος της αξιολόγησης φθάνει στο επίπεδο τρία[44] για τις κοινές δράσης και στο επίπεδο τέσσερα[45] για τις δημόσιες συμβάσεις. Το όφελος των ως άνω μέτρων στρατηγικής ελέγχου είναι η μείωση των δυνητικών κινδύνων κάτω από 2% του συνολικού προϋπολογισμού και εκτείνεται σε όλους τους δικαιούχους. Τυχόν πρόσθετα μέτρα για περαιτέρω μείωση των κινδύνων θα έχουν ως αποτέλεσμα δυσανάλογα υψηλό κόστος και, ως εκ τούτου, δεν προβλέπονται. Η ΓΔ TAXUD θεωρεί ότι δεν υπάρχουν διαφοροποιήσεις μεταξύ του παρόντος και του τρέχοντος προγράμματος από άποψη ελέγχου, και θα εφαρμόσει την ίδια στρατηγική ελέγχου στο πρόγραμμα 2020. Το κόστος της υλοποίησης της ως άνω στρατηγικής ελέγχου περιορίζεται σε 2,60%[46] του προϋπολογισμού και αναμένεται να παραμείνει στο ίδιο ποσοστό. Η στρατηγική ελέγχου του προγράμματος θεωρείται αποτελεσματική ώστε να περιορίσει τον κίνδυνο της μη συμμόρφωσης σε επίπεδο κάτω του 2%, καθώς και αναλογική προς τους ενεχόμενους κινδύνους. 2.3. Μέτρα για την πρόληψη απάτης και παρατυπιών Να προσδιορισθούν υπάρχοντα ή προβλεπόμενα μέτρα πρόληψης και προστασίας. Επιπλέον της εφαρμογής όλων των κανονιστικών μηχανισμών ελέγχου, η ΓΔ TAXUD θα αναπτύξει μια στρατηγική για την καταπολέμηση της απάτης, σε συμφωνία προς τη νέα στρατηγική της Επιτροπής για την καταπολέμηση της απάτης, η οποία εγκρίθηκε στις 24 Ιουνίου 2011, προκειμένου να διασφαλισθεί, μεταξύ άλλων, ότι οι εσωτερικοί έλεγχοί της οι οποίοι σχετίζονται με την καταπολέμηση της απάτης είναι πλήρως εναρμονισμένοι με τη στρατηγική της Επιτροπής για την καταπολέμηση της απάτης και ότι η προσέγγισή της για τη διαχείριση του κινδύνου απάτης είναι προσανατολισμένη στον εντοπισμό των τομέων στους οποίους υπάρχει κίνδυνος απάτης και σε κατάλληλες αποκρίσεις. Εφόσον απαιτείται, θα συσταθούν ομάδες δικτύωσης και θα παρασχεθούν κατάλληλα εργαλεία ΤΠ ειδικά για την ανάλυση περιπτώσεων απάτης που σχετίζονται με το πρόγραμμα Fiscalis 2020. 3. ΕΚΤΙΜΩΜΕΝΗ ΔΗΜΟΣΙΟΝΟΜΙΚΗ ΕΠΙΠΤΩΣΗ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας (-είς) του πολυετούς δημοσιονομικού πλαισίου και γραμμή (-ές) των δαπανών του προϋπολογισμού που επηρεάζονται · Υφιστάμενες γραμμές προϋπολογισμού για δαπάνες Κατά σειρά τομέων πολυετούς δημοσιονομικού πλαισίου και γραμμών του προϋπολογισμού. Τομέας του πολυετούς δημοσ/κού πλαισίου || Γραμμή του προϋπολογισμού || Είδος δαπάνης || Συνεισφορά Αριθμός [Περιγραφή ………………………...……….] || ΔΠ/ΜΔΠ ([47]) || χωρών ΕΖΕΣ [48] || υποψήφιων χωρών [49] || τρίτων χωρών || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού || || || || || || · Νέες γραμμές του προϋπολογισμού, των οποίων έχει ζητηθεί η δημιουργία Κατά σειρά τομέων πολυετούς δημοσιονομικού πλαισίου και γραμμών του προϋπολογισμού. Τομέας του πολυετούς δημοσ/κού πλαισίου || Γραμμή του προϋπολογισμού || Είδος δαπάνης || Συνεισφορά Αριθμός [Τομέας……………………………………..] || ΔΠ/ΜΔΠ || χωρών ΕΖΕΣ || υποψήφιων χωρών || τρίτων χωρών || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού 1 || 14.04.04 – Fiscalis 2020 || ΔΠ || ΟΧΙ || ΝΑΙ || ΟΧΙ || ΟΧΙ 1 || 14.01.04.05 Fiscalis 2020- Δαπάνες για διοικητική διαχείριση || ΜΔΠ || ΟΧΙ || ΟΧΙ || ΟΧΙ || ΟΧΙ 3.2. Εκτιμώμενες επιπτώσεις στις δαπάνες[50] 3.2.1. Συνοπτική παρουσίαση της εκτιμώμενης επίπτωσης στις δαπάνες Τα έξοδα που σχετίζονται με την ενδεχόμενη θέσπιση ενός νέου ευρωπαϊκού συστήματος ΤΠ, εφόσον απαιτηθεί, για την εφαρμογή της πρότασης σχετικά με τον φόρο επί των χρηματοπιστωτικών συναλλαγών (ΦΧΣ), δεν περιλαμβάνονται στον προϋπολογισμό του προγράμματος Fiscalis 2020, λόγω του πρόωρου σταδίου στο οποίο βρίσκεται η διαδικασία της πρότασης για τον ΦΧΣ. εκατ. ευρώ (με 3 δεκαδικά ψηφία) Τομέας του πολυετούς δημοσιονομικού πλαισίου: || 1 || Έξυπνη και χωρίς αποκλεισμούς ανάπτυξη ΓΔ TAXUD || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || Έτος 2021-2023 || ΣΥΝΟΛΟ  Επιχειρησιακές πιστώσεις || || 14.0404- Fiscalis 2020 || Αναλήψεις υποχρεώσεων || (1α) || 33.310 || 33.310 || 33.310 || 33.410 || 33.410 || 33.410 || 33.510 || || 233.670 Πληρωμές || (2α) || 9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670 Πιστώσεις διοικητικού χαρακτήρα που χρηματοδοτούνται από το κονδύλιο για τα ειδικά προγράμματα [51] || || 14.010405 || || (3) || 0.100 || 0.100 || 0.100 || 0.100 || 0.100 || 0.100 || 0.100 || || 0.700 ΣΥΝΟΛΟ πιστώσεων για τη ΓΔ TAXUD || Αναλήψεις υποχρεώσεων || =1+1(α)+3 || 33.410 || 33.410 || 33.410 || 33.510 || 33.510 || 33.510 || 33.610 || || 234.370 Πληρωμές || =2+2(α)+3 || 9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370  ΣΥΝΟΛΟ επιχειρησιακών πιστώσεων || Αναλήψεις υποχρεώσεων || (4) || 33.310 || 33.310 || 33.310 || 33.410 || 33.410 || 33.410 || 33.510 || || 233.670 Πληρωμές || (5) || 9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670  ΣΥΝΟΛΟ πιστώσεων διοικητικού χαρακτήρα που χρηματοδοτούνται από το κονδύλιο για τα ειδικά προγράμματα || (6) || 0,200 || 0.100 || 0.100 || 0.100 || 0.100 || 0.100 || 0.100 || 0.100 || ΣΥΝΟΛΟ πιστώσεων του ΤΟΜΕΑ 1 του πολυετούς δημοσιονομικού πλαισίου || Αναλήψεις υποχρεώσεων || =4+ 6 || 33.410 || 33.410 || 33.410 || 33.510 || 33.510 || 33.510 || 33.610 || || 234.370 Πληρωμές || =5+ 6 || 9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370 Τομέας του πολυετούς δημοσιονομικού πλαισίου: || 5 || «Διοικητικές δαπάνες» εκατ. ευρώ (με 3 δεκαδικά ψηφία) || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ ΓΔ: TAXUD ||  Ανθρώπινοι πόροι || 4.973 || 4.973 || 4.973 || 4.973 || 4.973 || 4.973 || 4.973 || 34.811  Άλλες διοικητικές δαπάνες || 0.220 || 0.220 || 0.220 || 0.220 || 0.220 || 0.220 || 0.220 || 1.540 ΣΥΝΟΛΟ ΓΔ TAXUD || || 5.193 || 5.193 || 5.193 || 5.193 || 5.193 || 5.193 || 5.193 || 36.351 ΣΥΝΟΛΟ πιστώσεων του ΤΟΜΕΑ 5 του πολυετούς δημοσιονομικού πλαισίου || (Συνολικές αναλήψεις υποχρεώσεων = Συνολικές πληρωμές) || 5.193 || 5.193 || 5.193 || 5.193 || 5.193 || 5.193 || 5.193 || 36.351 || || || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || Έτος 2021-2023 || ΣΥΝΟΛΟ ΣΥΝΟΛΟ πιστώσεων των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || 38.603 || 38.603 || 38.603 || 38.703 || 38.703 || 38.703 || 38.803 || || 270.721 Πληρωμές || 14.620 || 29.609 || 32.940 || 35.300 || 35.345 || 35.355 || 35.390 || 52.162 || 270.721 Εκτιμώμενη επίπτωση στις επιχειρησιακές πιστώσεις – Η πρόταση συνεπάγεται τη χρησιμοποίηση επιχειρησιακών πιστώσεων, όπως εξηγείται κατωτέρω: Πιστώσεις αναλήψεως υποχρεώσεων σε εκατ. ευρώ (με 3 δεκαδικά ψηφία) Αναγράφονται οι στόχοι και οι υλοποιήσεις ò || || || 2014 || 2015 || 2016 || 2017 || 2018 || 2019 || 2020 || ΣΥΝΟΛΟ ΥΛΟΠΟΙΗΣΕΙΣ Είδος υλοποίησης[52] || Μέσο κόστος υλοποίησης || Αριθμός υλοποιήσεων || Κόστος || Αριθμός υλοποιήσεων || Κόστος || Αριθμός υλοποιήσεων || Κόστος || Αριθμός υλοποιήσεων || Κόστος || Αριθμός υλοποιήσεων || Κόστος || Αριθμός υλοποιήσεων || Κόστος || Αριθμός υλοποιήσεων || Κόστος || Συνολικός αριθμός υλοποιήσεων || Σύνολο κόστους Ειδικός στόχος: Βελτίωση των συστημάτων φορολογίας, ιδίως μέσω της συνεργασίας μεταξύ συμμετεχουσών χωρών, των φορολογικών τους διοικήσεων, των υπαλλήλων τους και εξωτερικών εμπειρογνωμόνων. Τομέας φορολογίας || || || || || || || || || || || || || || || || Ανάπτυξη ικανοτήτων ΤΠ || Αριθμός συμβάσεων ΤΠ || || Περίπου 20 || 23.450 || || 23.450 || || 23.450 || || 23.450 || || 23.450 || || 23.450 || || 23.450 || || 164.150 Κοινές δράσεις || Αριθμός οργανωθεισών εκδηλώσεων || || Περίπου 260 || 8.550 || || 8.550 || || 8.550 || || 8.550 || || 8.550 || || 8.550 || || 8.550 || || 59.850 Ανάπτυξη ικανοτήτων ανθρώπινου δυναμικού || Αριθμός καταρτίσεων || || θ.σ. || 1.310 || || 1.310 || || 1.310 || || 1.410 || || 1.410 || || 1.410 || || 1.510 || || 9.670 || || || || || || || || || || || || || || || || ΣΥΝΟΛΙΚΟ ΚΟΣΤΟΣ || || 33.100 || || 33.310 || || 33.310 || || 33.410 || || 33.410 || || 33.410 || || 33.510 || || 233.670 3.2.2. Εκτιμώμενη επίπτωση στις πιστώσεις διοικητικής φύσεως 3.2.2.1. Εκτενής περίληψη – Η πρόταση συνεπάγεται τη χρησιμοποίηση πιστώσεων διοικητικού χαρακτήρα, όπως εξηγείται κατωτέρω: εκατ. ευρώ (3 δεκαδικά ψηφία) || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020 || ΣΥΝΟΛΟ ΤΟΜΕΑΣ 5 του πολυετούς δημοσιονομικού πλαισίου || || || || || || || || Ανθρώπινοι πόροι || 4.973 || 4.973 || 4.973 || 4.973 || 4.973 || 4.973 || 4.973 || 34.811 Άλλες διοικητικές δαπάνες || 0.220 || 0.220 || 0.220 || 0.220 || 0.220 || 0.220 || 0.220 || 1.540 Υποσύνολο ΤΟΜΕΑ 5 του πολυετούς δημοσιονομικού πλαισίου || 5.193 || 5.193 || 5.193 || 5.193 || 5.193 || 5.193 || 5.193 || 36.351 Εκτός ΤΟΜΕΑ 5[53] του πολυετούς δημοσιονομικού πλαισίου || || || || || || || || Ανθρώπινοι πόροι || π.υ. || π.υ. || π.υ. || π.υ. || π.υ. || π.υ. || π.υ. || π.υ. Άλλες δαπάνες διοικητικής φύσης || π.υ. || π.υ. || π.υ. || π.υ. || π.υ. || π.υ. || π.υ. || π.υ. Υποσύνολο εκτός ΤΟΜΕΑ 5 του πολυετούς δημοσιονομικού πλαισίου || π.υ. || π.υ. || π.υ. || π.υ. || π.υ. || π.υ. || π.υ. || π.υ. ΣΥΝΟΛΟ || 5.193 || 5.193 || 5.193 || 5.193 || 5.193 || 5.193 || 5.193 || 36.351 3.2.2.2. Εκτιμώμενες απαιτήσεις ανθρωπίνων πόρων – Η πρόταση απαιτεί τη χρήση ανθρωπίνων πόρων, όπως εξηγείται κατωτέρω: Η εκτίμηση εκφράζεται σε ακέραια ποσά (ή το πολύ με ένα δεκαδικό ψηφίο) || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || Έτος 2020  Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) 14 01 01 01 (Έδρα και γραφεία αντιπροσωπείας της Επιτροπής) || 32 || 32 || 32 || 32 || 32 || 32 || 32 14 01 01 02 (σε αντιπροσωπείες) || π.υ. || π.υ. || π.υ. || π.υ. || π.υ. || π.υ. || π.υ. 14 01 05 01 (Έμμεση έρευνα) || π.υ. || π.υ. || π.υ. || π.υ. || π.υ. || π.υ. || π.υ. 10 01 05 01 (Άμεση έρευνα) || π.υ. || π.υ. || π.υ. || π.υ. || π.υ. || π.υ. || π.υ.  Εξωτερικό προσωπικό (σε μονάδα ισοδυνάμου πλήρους απασχόλησης : FTE)[54] 14 01 02 01 (ΣΥ, ΠΠ, ΑΕΕ από το «συνολικό κονδύλιο») || 9 || 9 || 9 || 9 || 9 || 9 || 9 14 01 02 02 (ΣΥ, ΠΠ, ΝΕΑ, TΥ και ΑΕΕ στις αντιπροσωπείες) || π.υ. || π.υ. || π.υ. || π.υ. || π.υ. || π.υ. || π.υ. 14 01 04 05 [55] || - στην έδρα [56] || π.υ. || π.υ. || π.υ. || π.υ. || π.υ. || π.υ. || π.υ. - σε αντιπροσωπείες || π.υ. || π.υ. || π.υ. || π.υ. || π.υ. || π.υ. || π.υ. 14 01 05 02 (ΣΥ, ΠΠ, ΑΕΕ – Έμμεση έρευνα) || π.υ. || π.υ. || π.υ. || π.υ. || π.υ. || π.υ. || π.υ. 10 01 05 02 (ΣΥ, ΠΠ, ΑΕΕ – Άμεση έρευνα) || π.υ. || π.υ. || π.υ. || π.υ. || π.υ. || π.υ. || π.υ. Άλλη γραμμή του προϋπολογισμού (να προσδιοριστεί) || π.υ. || π.υ. || π.υ. || π.υ. || π.υ. || π.υ. || π.υ. ΣΥΝΟΛΟ || 41 || 41 || 41 || 41 || 41 || 41 || 41 14 είναι ο τομέας πολιτικής ή ο σχετικός τίτλος του προϋπολογισμού. Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης ή/και που έχει ανακατανεμηθεί στο πλαίσιο της ίδιας της ΓΔ και θα συμπληρωθούν, ενδεχομένως, από όλα τα συμπληρωματικά κονδύλια που μπορεί να διατεθούν στην αρμόδια για τη διαχείριση της δράσης της ΓΔ στο πλαίσιο της ετήσιας διαδικασίας χορήγησης και με βάση τους δημοσιονομικούς περιορισμούς. Περιγραφή των καθηκόντων προς εκτέλεση: Μόνιμοι και έκτακτοι υπάλληλοι || Δραστηριότητες διαχείρισης προγράμματος, υπό τη στενή έννοια[57], και δραστηριότητες υλοποίησης προγράμματος, όπως μελέτες, ανάπτυξη, συντήρηση και λειτουργία ευρωπαϊκών συστημάτων ΤΠ. Εξωτερικό προσωπικό || Συνδρομή σε δραστηριότητες υλοποίησης προγράμματος, όπως μελέτες, ανάπτυξη, συντήρηση και λειτουργία ευρωπαϊκών συστημάτων ΤΠ. 3.2.3. Συμβατότητα με το ισχύον πολυετές δημοσιονομικό πλαίσιο – Η πρόταση είναι συμβατή με το πολυετές δημοσιονομικό πλαίσιο 2020. 3.2.4. Συμμετοχή τρίτων στη χρηματοδότηση – Η πρόταση δεν προβλέπει συγχρηματοδότηση από τρίτους. 3.2.5. Εκτιμώμενη επίπτωση στα έσοδα – Η πρόταση έχει πιθανό περιορισμένο δημοσιονομικό αντίκτυπο στα έσοδα: σε περίπτωση που οι κυρώσεις (που αναφέρονται στο άρθρο 13) τίθενται σε εφαρμογή, θα ενταχθούν στα γενικά έσοδα του προϋπολογισμού της ΕΕ. [1] COM(2011) 500 τελικό της 29ης Ιουνίου 2011, Προϋπολογισμός για την «Ευρώπη 2020». [2] COM(2010) 2020 τελικό της 3ης Μαρτίου 2010: Στρατηγική για έξυπνη, διατηρήσιμη και χωρίς αποκλεισμούς ανάπτυξη. [3] Ενδιάμεση αξιολόγηση Fiscalis 2013: http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf. [4] DELOITTE, The future business architecture for the Customs Union and Cooperative Model in the Taxation Area in Europe (Η μελλοντική επιχειρηματική αρχιτεκτονική της τελωνειακής ένωσης και του συνεργατικού μοντέλου στον τομέα της φορολογίας στην Ευρώπη). [5] Πρακτικά της 9ης συνεδρίασης της Επιτροπής Fiscalis, η οποία πραγματοποιήθηκε στις 3 Μαΐου 2011. [6] Τα σημεία σύνδεσης τελωνειακών και φορολογικών αρχών λαμβάνονται υπόψη από κοινού. [7] COM(2012) 388 τελικό. [8] Προηγουμένως ονομάζονταν διευρωπαϊκά συστήματα ΤΠ. [9] ΕΕ L 55 της 28.2.2011, σ. 13. [10] The Evaluation Partnership, Customs 2013 midterm evaluation (Ενδιάμεση αξιολόγηση Τελωνεία 2013), σ. 72-80 RAMBOLL, Fiscalis 2013 midterm evaluation (Ενδιάμεση αξιολόγηση Fiscalis 2013), παράγραφοι 268-305. [11] COM(2011), 398 τελικό της 29ης Νοεμβρίου 2011. [12] COM(2011), 706 τελικό της 9ης Νοεμβρίου 2011. [13] COM(2010) 245 τελικό/2, Ψηφιακό θεματολόγιο για την Ευρώπη. [14] COM(2010) 546 της 6ης Οκτωβρίου 2010, Εμβληματική πρωτοβουλία στο πλαίσιο της στρατηγικής Ευρώπη 2020 Ένωση καινοτομίας. [15] COM(2010) 682 της 23ης Νοεμβρίου 2010, Ατζέντα για νέες δεξιότητες και θέσεις εργασίας. [16] COM(2010) 614, Εμβληματική πρωτοβουλία στο πλαίσιο της στρατηγικής Ευρώπη 2020 Ολοκληρωμένη βιομηχανική πολιτική. [17] COM(2011) 0206 τελικό. [18] ΕΕ C της , σ. . [19] Αναφορά στην(-ις) τελική(-ές)/ενδιάμεση(-ες) αξιολόγηση(-ήσεις). [20] COM(2010) 2020. [21] ΕΕ L 84 της 31.3.2010, σ. 1. [22] COM(2004) 373. [23] Θα συμπληρωθεί. [24] COM(2010) 700. [25] ΕΕ 28.2.2011 L 55-13. [26] ΕΕ L 330 της 15.12.2007, σ. 1. [27] ΕΕ L 347της 11.12.2006, σ. 1. [28] ΕΕ L 316 της 31.10.1992, σ. 21. [29] ΕΕ L 176 της 5.7.2011, σ. 24. [30] ΕΕ L 283 της 31.10.2003, σ. 51. [31] ΕΕ L 84 της 31.3.2010, σ. 1. [32] ΕΕ L 292 της 15.11.1996, σ. 2. [33] ΔΒΔ: διαχείριση βάσει δραστηριοτήτων· ΠΒΔ: προϋπολογισμός βάσει δραστηριοτήτων. [34] Όπως αναφέρεται στο άρθρο 49 παράγραφος 6 στοιχείο α) ή β) του Δημοσιονομικού Κανονισμού. [35] COM(2010) 2020 τελικό της 3ης Μαρτίου 2010, Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη. [36] COM(2010) 245 τελικό/2, Ψηφιακό θεματολόγιο για την Ευρώπη. [37] COM(2010) 546 της 6ης Οκτωβρίου 2010, Εμβληματική πρωτοβουλία στο πλαίσιο της στρατηγικής Ευρώπη 2020 Ένωση καινοτομίας. [38] COM(2010) 614, Εμβληματική πρωτοβουλία στο πλαίσιο της στρατηγικής Ευρώπη 2020 Ολοκληρωμένη βιομηχανική πολιτική. [39] COM(2011) 0206 τελικό. [40] Τα σημεία σύνδεσης των τελωνειακών και φορολογικών αρχών λαμβάνονται υπόψη από κοινού. [41] COM(2005) 124 της 6ης Απριλίου 2005. Ο προϋπολογισμός ανέρχεται σε 745 εκατομμύρια ευρώ στο δημοσιονομικό πλαίσιο 2007-2013. [42] Αναλυτικά στοιχεία για τους τρόπους διαχείρισης και παραπομπές στον δημοσιονομικό κανονισμό μπορείτε να βρείτε στον δικτυακό τόπο BudgWeb: http://www.cc.cec/budg/man/budgmanag/budgmanag_en.html. [43] Όπως αναφέρεται στο άρθρο 185 του δημοσιονομικού κανονισμού. [44] Βάθος των ελέγχων – επίπεδο τρία: έλεγχος με παραπομπή σε πλήρως ανεξάρτητες αποδεικτικές πληροφορίες. [45] Βάθος των ελέγχων – επίπεδο τέσσερα: έλεγχος με παραπομπή και πρόσβαση στην υποκείμενη τεκμηρίωση, η οποία είναι διαθέσιμη στο στάδιο της εν λόγω διαδικασίας. [46] Το κόστος υπολογίζεται από τον αριθμό των FTE που διενεργούν τους ελέγχους πολλαπλασιαζόμενο με το μέσο κόστος προσωπικού. Δαπάνη σχετική με τους εξωτερικούς λογιστικούς ελέγχους, δαπάνη σχετική με τη συντήρηση του συστήματος ACT. [47] ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις. [48] ΕΖΕΣ: Ευρωπαϊκή Ζώνη Ελεύθερων Συναλλαγών. [49] Υποψήφιες χώρες και, κατά περίπτωση, δυνάμει υποψήφιες χώρες των Δυτικών Βαλκανίων. [50] Οι δαπάνες είναι εκπεφρασμένες σε τρέχουσες τιμές. [51] Τεχνική ή/και διοικητική βοήθεια και δαπάνες για τη στήριξη της εφαρμογής προγραμμάτων ή/και δράσεων της ΕΕ (πρώην γραμμές «ΒΑ»), έμμεση έρευνα, άμεση έρευνα. [52] Οι υλοποιήσεις αφορούν τα προϊόντα και τις υπηρεσίες που θα παρασχεθούν (π.χ. αριθμός ανταλλαγών σπουδαστών που χρηματοδοτήθηκαν, χιλιόμετρα δρόμων που κατασκευάστηκαν κ.λπ.). [53] Τεχνική ή/και διοικητική βοήθεια και δαπάνες για τη στήριξη της εφαρμογής προγραμμάτων ή/και δράσεων της ΕΕ (πρώην γραμμές «ΒΑ»), έμμεση έρευνα, άμεση έρευνα. [54] ΣΥ = Συμβασιούχος υπάλληλος· ΠΠ = Προσωρινό προσωπικό («Intérimaire»), ΝΕΑ = Νεαρός εμπειρογνώμονας σε αντιπροσωπεία («Jeune Expert en Délégation»), ΤΥ = Τοπικός υπάλληλος, ΑΕΕ = Αποσπασμένος εθνικός εμπειρογνώμονας. [55] Επιμέρους ανώτατο όριο εξωτερικού προσωπικού βάσει επιχειρησιακών πιστώσεων (πρώην γραμμές «BA). [56] Κυρίως για τα Διαρθρωτικά Ταμεία, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ). [57] Ο αριθμός των θέσεων προσωπικού που ασχολείται με δραστηριότητες διαχείρισης του προγράμματος υπό τη στενή έννοια περιορίζεται σε 18.